Usadioa berreskuratu eta bide batez, sos batzuk bildu - GARA\nAitzakia handirik ez da behar aspaldian batean eta bestean taloa jateko, apenas egiten baita jairik talo posturik gabe. Atzokoan, ordea, aspaldiko urteetan egin ohi duten moduan, Lasturren jaki hau bilakatu zuten jaiaren protagonista.\nSuaren epelean bildu ziren herritarrak «Lasturko erara» taloak egiteko. «Bai, toki askotan irina erabiltzen dute taloa lantzen dutenean, inguru honetan trapu hezeak erabiltzen ditugu; gainerakoan jateko orduan irin zaporea izan dezake, horrela ez», halaxe azaldu zuten desberdintasuna Ima Gabirondo eta Itziar Salegik jo eta su taloak egiten ari ziren bitartean. Beste dozena bat pertsona zituzten alboan, haiek ere serio taloak egin eta egin, Juanma Loidik prestatutako orea zanpatuz. Sekretu handirik ez duela zioen: «Ura, gatza eta arto-irina nahastu eta kito!». Taloari itxura ematen eta txapa gainean erretzen ari zirenek ez zuten inor talorik jan gabe etxera bidaltzeko asmorik, eta guztiak asetzeko adina egiteko prestutasuna zuten. «Orain ordu ona da taloak jateko, egin ahala bero-bero ateratzen dituzte-eta», gomendatu zuen Gabirondok.\nBisitan etorritakoentzat bakarrik ez, ordea, eurek ere eguna taloa janez hasi baitzuten: «Ez gara urdaila hustuta lanean hasiko», zioten barrezka. Taloari makina bat jaki egokitzen zaizkio: txistorra eta hirugiharra ohikoenak badira ere, gazta edo txokolatearekin ere primerako bikotea osatzen du. Gainerakoan, aspaldian bezala, esnetan bustita. «Esan ohi da taloa jaten zenbat hartzen diren begiratu gabe aritu behar dela, esne gutxi xurgatzen du eta beti izaten da beste bat bustita jateko adina esne edalontzian».\nLasturko taloen usadioa berreskuratzeko abiatu zuten jaia, sos batzuk biltzeko modu ere bilakatu dute eta Itziarko eta Debako merkatuetan ere izan dira, «baina ez pentsa, ez dugu guretzako negoziorik egiten, baterako eta besterako biltzen dugu dirua, inguruko telebista antena konpon- tzeko, esate baterako». Baina taloak egin eta egin ari zirela bururatu zitzaizkien beste proposamen batzuk ere: «Egunen batean guretzako bilduko dugu asteburu pasa joateko».\nTalde ederra taloak egiten ari zen bitartean, metro batzuk urrunago Jose Luis Garmendiak martxan jarri zituen errotak. Orain hamar bat urte berreskuratu zituen eta negozio handirik ez, baina batean eta bestean taloak egiteko arto-irina ehotzen du.\nAspaldian herri orotan izaten zen errotaren bat eta bertara eramaten zuten herritarrek artoa eta garia irina egiteko. Egun apenas dago martxan errotarik eta Garmendiak eskolako haurrei erakustaldiak egiten dizkie haien funtzionamenduaren funtsa ezagutu dezaten. «Taloa jan bai, baina nondik datorren jakitea ere interesgarria da», iritzi zion.\nJaia, nola ez, hain ezagun diren Lasturko zezenkoek eta haiek zirikatzen aritu ziren gazteek borobildu zuten.


Foro Ciudadano Irunes-Irungo Hiritar Foroa: Bidasoa Ibai ingurutik Paseo Berezia\nNoticia publicada en Bidasoko Hitza,el viernes día 19 de Julio de 2018.\nBehobia inguruko pasabide eta bidegorri berrian egingo dute.\nBidasoa ibaiaz gozatzeko proposamen bat dakar udalak datorren astebururako. Ibaiaren inguruan paseo bat antolatu dute udalak eta hiriko zenbait auzo elkartek datorren asteko larunbaterako (hilak 28). Behobia inguruko pasabide berria zeharkatzea da helburua.\n10:30ean abiatuko dira Santiagotik, eta helmuga Behobian izango dute. Ibilbidea hasi aurretik, partaideek lastozko zapel eta pegatina bana jasoko dute. Artia inguruan, Dunboako auzo elkarteko kideek argazkilaritzaren inguruko sorpresak eskainiko dituztela jakinarazi dute udaletik. Aurrerago, hamaiketakoa egingo dute. Ibilbide guztian zehar, panel informatiboak irakurtzeko aukera izango da.\nPublicado por forociudadanoirunes en 10:37


ZAINTZEN PLAZA: Yoga eta autozaintza ekitaldia-EGK ZAINTZEN PLAZA: Yoga eta autozaintza ekitaldia-EGK\nZAINTZEN PLAZA: Yoga eta autozaintza ekitaldia\nZaintzen Plaza proiektuak maiatzean ekin zion bere bideari. Zaintzak gutako bakoitzaren bizitzak egunerokotasunean funtzionatzea ahalbidetzen duten ezinbesteko ekintza guztiak dira, eta eguneroko berreraikitze prozesua, ongizate fisiko eta emozionala sostengatzen dituena.\nGazteok Zaintzetan dugun paperaz aritu ginen lehen saioan. Gazteok zaintzari eskainitako denbora gure egunerokoan nabarmena dela ikusi genuen, baina zaintza mota hau, norbere buruarekiko zaintzari eskainia da. Gaur egun bizi dugun pandemia egoeragatik, ordea, gazteon osasun mentalaren egoera inoiz baino zaurgarriagoa da, eta gure buruen zaintza eta gazteon osasun mentalaren gaia jorratzea proposatu zen.\nHorregatik, datorren topaketa Yoga eta autozaintza saio bat izango da, Ekainaren 12an Mundakan. Saio honen asmoa, yogaren teknika ezberdinen bidez gorputzaren entzutea zabaltzea, minak askatzea, eta gure barneko nahiekin eta jakinduriarekin birkonektatzea izango da.\nGuzti honekin, ongizatea, osasuna osotasunean (fisikoa zein mentala) eta zaintzen inguruan eztabaidatzeko enpatia eta sorodidadeko gune bat sortuko dugu. Dauzkagun ideiak eta praktikak elkartrukatuko ditugu feminismotik, dibertsitatea eta parte hartzaile bakoitzaren erritmoa errespetatuz.\nBukatzeko, geure bizitzan egiten ditugun autozaintzak aitortuko ditugu. Partekatutako praktiketatik gako batzuk aterata, bakoitzak ardura hartuz, ekintza pare bati lehentasuna emango dio, benetan aurrera eramateko baina bidea ez dugu bakardadean egingo, baizik eta bidelagunekin.\nEguna: 2021eko ekainaren 12an.\nLekua: Mundaka (Santa Katalina)\nIzena emateko: https://forms.gle/kTNdFgtHfmZHYeuW6\nGogoratu beharrezkoak direla esterilla edo antzeko bat, erlaxaziorako tapaki bat, papera eta axota.


HEZKIDETZAN ESKU HARTZEN talde-bloga: HEZIKETA AFEKTIBO-SEXUALARI BURUZKO HAUSNARKETA\n1. Heziketa afektibo-sexualari buruzko balorazioa:\nMendebaleko jendarteetan eliza katolikoaren eraginpean sexualitatea ez izatetik gaur egungo sistema politiko neoliberaletan sexua kontsumo produktu izatera pasatu da. Identitateekin gertatzen den bezala, oraingoan ere, mutur bi horiek argi dago sahiestu beharko genituzkeela, batez ere, biek heterosexualitatea eredu hegemoniko gisa elikatzen dutelako eta LGTBIQ+ ikusezin bihurtzen dutelako. Patriarkatuari interesatzen zaion eredua, alegia.\nKate bat bezala, praktika sexual onak ugalketa berma dezaketenak lirateke, hau da, heterosexualitatean oinarritutakoak, hau da koitoaren bidezkoak, hau da, genitalizazioa gailentzen dutenak, beraz, gizonezkoen gorputzari eta genitalei ezinbesteko garrantzia ematen dietenak, beraz, emakumeen klitoria bigarren mailan baztertzen dutenak, ondorioz emakumeen eta gizonen artean botere harremanak eraikitzen dituztenak.\nUff! Eskerrak “praktika onak” direla!\nPraktika txarrak eredu hegemoniko horretatik kanpo dauden beste praktika guztiak lirateke.\nGure jendarte moderno hauetan hipersexualizazioak eta sexuaren ikusgarritasunak mutil gazteen prostituzio kontsumoaren igoera ahalbideratzen duten bitartean, neskak sexu-objektibaziora daramatzate. Mutilek ligatzeko “matxote” izan behar direla sinesten duten bitartean, neskek, maitasun erromantikoaren tranparen biktimek, “basapiztia” “printze” bihurtzea espero dute.\nSokaren bi muturrak agertzen zaizkigu berriro:\nSexualitaterik eta desiorik ez.\nSexualitatea eta desio geldiezina.\nSexu-esperientziez ezin dute hitz egin.\nSexu-esperientziez hitz egin dezakete.\nSexu-harremanetan maitasuna da garrantzitsuena.\nMaitasuna ez da beraien bizi-proiektuaren erdigunea.\nIkerketek eta estatistikek ondorioztatzen dute aniztasun afektibo-sexualaren aurrean eskola ez dela espazio erraza, ezta segurua ere homosexualentzat. Alde batetik, curriculum materialek transmititzen jarraitzen dutelako familia heterosexual nuklearra eredua, estereotipoz betea, eta heziketa afektibo-sexual hezkidetzailerik curriculum esplizitoan agertzen ez delako.\nGuztiz ados aste honetako irakurgaian "Zenbait ideia argitzen" atalean eskainitako aholku guztiekin: ezer ez egitea ezinezkoa dela, beti zerbait egiten dugu, ezkutuan, inplizitoan bada ere; hizkuntzaren garrantzia baloreen transmisioan; afektibitatea osagai estruktural gisa; sexualitateak, pluralean, plazeraren kudeaketen sinonimotzat hartuta; dekalogoan agertutakoa!\nLaburbilduz, testutik bertatik paragrafo hau hartuko genuke, guztiz garrantzitsua iruditzen zaigulako:\nHeziketa afektibo-sexual hezkidetzaileak heteroarautik, genero jazarpenetik eta sexu binarismotik haratago joan nahi du, pertsonen, harreman eta bizitza modu desberdinen aniztasuna bistarazi eta normalizatu, nor den moduan onartua sentitu eta bere afektibitatea eta sexualitatea aske espresatzen bizi ahal izateko.\n2. Baliabide, ikerketa edo proposamenen bat:\n. Kizkitza Arozena sexologoak azaltzen digu gaztetxoen identitate eta orientazio sexualen aurrean gurasoek eta hezitzaileok nola jorratu behar dugun gaia eurekin: Neska edo mutil izateko bakoitzak duela bere modua ulertarazi behar zaie haurrei.\n. Berdinduk 2013-14 ikasturtean “Aniztasun afektibo-sexualen aurreko jarrerak eskolan” izeneko txostenean jasotzen duen bezala, eskolan oraindik lan handia egin behar da guztiontzako espazio seguru bihurtu arte, oraindik, sexu berekoen arteko harremanak gutxi azaltzen delako, bullying gay/lesbofobikoa ematen jarraitzen delako eta sexu-genero identitateen estereotipoak errepikatzen direlako.\nHala ere, dokumentuan bertan jasotzen denez, sexu-aniztasunarekiko jarrera hobea izaten ari da, eta sexu-genero-bazterkeria beherantza joaten ari da.\nHorrek frogatzen du “hezkidetza lantzen duen herria”… benetako berdintasun-, askatasun-, adostasun- eta begirunean oinarritutako harremanak izatera helduko dela.\n3. Jardueraren inguruan jasotako datuak eta ondorioak:\nGure ikastetxean heziketa afektibo-sexuala tutoretza planaren barruan txertatuta daukagu. Horrez gain, langile bakoitzaren esku geratzen da, esku hartze hezkidetzaileak bideratzea, edo, tamalez, sexu-genero binarismoaren eredua elikatzea.\nMomentu honetan, gure esku hartzea gutxienezko ekarpen positibotzat hartzen dugu. Badakigu, gutxi dela, eta hobetu behar dela, baina, gutxienez, planteamendu hezkidetzailetik hurbil dagoen ekimena da.\nErrealitateak, hala ere, erakusten digu ikasleek heteronormatiboak direla askotan, sexu-genero irizpideetan oinarritutako bazterketak burutzen dituztela, neskek “laranja erdia”ren zain egoten direla oraindik, mutilek oraindik “ez, ez dela” ez dute ulertu nahi e.a.\nOrain arte egin ohi dugun sexu-afektibotasun esku-hartzea errebisatzea izango litzateke lehenengo erronka. Nahiz eta nahiko onargarria den hezkidetzaren ikuspegitik, zenbait gako aldatu eta berri batzuk sartzea proposatuko dugu.\nAurten borondatez zenbait irakaslek (15 bat) egin dugun Beldur Barik formakuntza klaustro osoari helaraztea beharrezkotzat jotzen dugu, datorren urtean guztiok prestakuntza eta sentsibilizazio oinarrizkoak izateko. Ikasleen artean, eguneroko transmisioa askeagoa eta berdinkideagoa izateko, guztiok norabide berean joan beharko dugulako.\nAurrekoa sarreratxoa izango litzateke, helburu potoloena lortzeko: Heziketa afektibo-sexualerako plan integral bat diseinatu eta aurrera eraman, eragile guztien parte hartzearekin.\nETIKETAK #Aida eta Itsaso, Heziketa afektibo-sexuala


Behin-behineko aparkalekuak hornitzea pista beltzeko garajeetako erabiltzaileentzat obrak exekutatzen diren bitartean - Elgoibarko Udala\nBehin-behineko aparkalekuak hornitzea pista beltzeko garajeetako erabiltzaileentzat obrak exekutatzen diren bitartean\nPista Beltza iragazgaizteko eta berriz urbanizatzeko obrek zuzenean eragiten diete 150 garajetik gorako erabiltzaileei. Une honetara arte, ibilgailuei plazara sartzen utzi bazaie ere, ezinezkoa da obraren azken fasea honela egitea.\nHori dela eta, ibilgailu kopuru handi batek egunero aparkatzeko lekua beharko duela kontuan izanik, erabiltzaile hauentzako aparkaleku berriak egokitzea erabaki da.\nGune espezifikoak egokituko dira horientzat, eta leku horietan aparkatu ahal izateko txartelak banatuko dira garajeen jabeen artean. Hala, txartelak dituzten ibilgailuek bakarrik aparkatu ahal izango dute gune horietan (txartel bat aparkaleku bakoitzeko).\nGune horietako bat Arreiturre institutuko patioa izango da, non 50 aparkaleku berri egokituko baitira, eta beste bat, Santa Anako biribilgunetik Azkuera (San Roke) daraman bidea (47 aparkaleku).\nArreiturre institutuan lanegunetan aparkatu ahal izango da, arratsaldeko 17:30etik goizeko 7:30era; eta asteburuetan, berriz, aparkatzea librea izango da, Azkuera (San Roke) daraman bidean bezalaxe. Bide horretan 47 aparkaleku sortu ahal izateko, bidea noranzko bakarrekoa izango da. Hala, Santa Anako biribilgunetik Azkuera (San Roke) igotzen diren ibilgailuak bakarrik igaro ahal izango dira bertatik.\nBeste alde batetik, txartela duten ibilgailuek 60 ibilgailu har ditzakeen Sigmako aparkaleku estalian aparkatu ahal izango dute, ordu mugarik gabe. Hau da, aparkaleku honetan ez da TAO abian egongo txartela duten bizilagunentzat:\nTxartel bat emango da pista beltzeko garajeetako erabiltzaile bakoitzeko. Garajetako jabeek Udaltzaingoan eskuratu ahal izango dituzte txartelak 8:00etatik 14:00etara, abenduaren 17tik aurrera. Ordutegi horretan Udaltzaingora bertaratu ezin direnei Maria Jesus Teijidok emango die txartela arratsaldean.\nAzkuera (San Roke) igotzeko bidean 47 aparkaleku egokituko dira, erabiltzaile hauek bakarrik erabili ahal izango dituztenak. Bidea igotzeko bakarrik izango da.\nArreiturre institutuan 50 aparkaleku egokituko dira, erabiltzaile hauek bakarrik erabili ahal izango dituztenak. Aparkaleku hauetan ordutegi jakin bat izango da eskola garaian (arratsaldeko 17:30etik goizeko 7:30era).\nTxartela duten ibilgailuek Sigmako aparkaleku estalian aparkatu ahal izango dute ordutegi mugarik gabe (60 aparkaleku). Horretarako, Udalak antolatuko dituen ekitaldiak errespetatu beharko dira, eta kasu horietan, ibilgailuak kendu egin beharko dira (idi-demak...).\nUrtarrilak 2tik aurrera, bizilagunek ezingo dituzte beraien aparkalekuak erabili, eta 2 hilabeteko epea aurreikusi da berriro erabili ahal izateko.


Lost in the SuperDurangoMarket (III) | Boligrafo gorria\nHasiera » Literatura » Lost in the SuperDurangoMarket (III)\n'Pleistozenoko astelehenak', Jupiter Jon\nJupiter Jon du izena (gaur egun: garai batean Gabon Caligula izenarekin ere operatu zuten) Bidehuts faktoriak plazaratu duen azken taldeak. Diskoa labetik atera berri iritsi dira Durangoko Azokara eta bihar bertan kontzertua dute Lisabörekin Plateruenan. Aukera paregabea, Aida Torresen bateria-erritmo ezohikoetan oinarritutako talde honekin gozatzeko. Bandcampean dauzkaten bi kantak entzun ditut eta duela bi aste Gazteszenan egin zuten kontzertua; Egiako aretotik gazteren bat Euskal Soinu Berriari buruz hitz egiten atera zen eta, besterik ez bada ere, balio dezala gomendio honek broma-giroan sortu zen etiketa hori serio hartzen hasia naizela baieztatzeko.\nLiburua: Post mortem scripta volant, Itxaro Borda.\nUmore beltza datsegit eta klabe horretan idatzi du Itxaro Bordak azken liburua (uler bedi “orain arteko azkena”, jarraian ohar honi buruzko esplikazioak). Maiatz aldizkarian argitaratu ditu azken urteotan, “telenobela gisa” egilearen esanetan, orain bat eginda aurkezten zaizkigun obra honen kapituluak. Istorioaren protagonistak ez du nahi hil ondoren bere idatziak nolanahi publika ditzaten eta horregatik ekingo dio zendu ostean argitaratzea nahi duen liburua idazteari, ironia handiz egin ere. Bi kapitulu solte irakurrita, Bordaren lehen eleberria etorri zait gogora; osorik leitu behar Post mortem scripta volant hau Basilikaren ahizpa ote den jakiteko. Idazle politikoki inkorrekto berdina dute ama biek, eta hori bada nahikoa berme liburu batentzat.


Euskal Festen 'Ohorezko Aurreskua' gogoratuko dute Zarautzen — dantzan.eus\nHemen zaude: Hasiera › Hemeroteka › Euskal Festen 'Ohorezko Aurreskua' gogoratuko dute Zarautzen\nEuskal Festen 'Ohorezko Aurreskua' gogoratuko dute Zarautzen\n100. urteurrena dela eta herriko taldeek ekitaldi berezia prestatuko dute irailaren 8an eskaintzeko\n1912ko abuztuan Gipuzkoako Foru Aldundiaren babesarekin, Euskal Festak ospatu ziren Zarautzen. Ospakizun horiek euskal nortasuna indar-tzeko antolatzen ziren urtero Gipuzkoako herriren batean eta urte hartan Urola Kostako herria aukeratu zuten ekitaldi hori egiteko.\nJai egun horretan emanaldi ugari antolatzen ziren eta horietako bat izaten zen Ohorezko Aurreskua izenarekin ezaguna zen koreografia. Zarauzko artxiboko argazkian ikusten den moduan, garai hartako agintariek ( besteak beste, Marques de Valdespina, Gervasio Aramburu, Zabala eta Lasquiba orduko diputatuak) egin zuten dantza hori Zarauzko herritarren aurrean.\nAurten 100 urte beteko dira ekitaldi hori egin zela eta irailean Zarautzen ospatuko den Euskal Astean gogoratu nahi dute bizilagunek egun hura. Horretarako elkartzen eta lanean hasi dira dagoeneko eta entsegu orokorrak abuztuan egingo dituzte. 1912ko Ohorezko Aurreskuaabuztuan egin bazen ere, zarauztarrek irailaren 8an, Euskal Jaia baino egun bat lehenago, eskainiko dute emanaldia. Izan ere, egun horretan egiten dira euskal dantzen inguruko ekitaldi guztiak.\nHERRIKO DANTZA TALDEAK Lehenago ere egin izan dira antzeko saioak, Aurresku Zaharra izenarekin. Oraingo honetan, azken 60 urteetan euskal dantza honen tradizioari eutsi dioten Zarauzko dantza taldeetako protagonistak elkartzea da helburu nagusia eta uztailaren 5ean hasi zituzten horretarako bilerak. Ordutik astean behin, ostegunetan, elkar-tzen da komisioa Sanz Enea kultur etxean, guztia prestatzeko.\nOhorezko Aurreskua dantzatuko duten taldeak ondokoak izango dira: Irrintzi, Ondartza, Hodeiertz, Mollarri eta Iratzarri. Guztia antolatzen ari den taldeak gainera, 1912ko diputatuek jarri zituzten jantziak berreskuratuko ditu, Zarauzko dantzariek soinean eraman ditzaten irailaren 8an.\nBestalde, Euskal Astearen baitan beste hamaika ekitaldi ere izango dira eta dagoeneko atera dira trikitilari gazteen txapelketan parte hartzeko oinarriak. Irailaren 5ean 20.30ean jokatuko da Zinema pilotalekuan eta interesatuek turismo bulegoan (943 830990) eman behar dute izena.\nAgintariak 'Ohorezko Aurreskua' dantzatzen, Zarautzen 1912an ospatutako Euskal Festetan. (zarauzko artxiboa)


Haurrak etxean heztea, Arabako Bertso txapelketa eta Google | Amarauna | EiTB\nHaurrak etxean heztea, Arabako Bertso txapelketa eta Google\nHaurrak etxean hezteaz, igandean, 'Amarauna' saioan\nBestalde, Arabako Bertso Txapelketa jokoan da, eta igandean zorionak emateko deituko diogu irabazleari. Gainera, Googlen arreta zerbitzua hobetzeko lanean ari den lizarrar bat ere izango dugu.\nEtxean heztea legezkoa da iparraldean, ez ordea hegoaldean. Gai horri helduta, heziketa mota horri heldu dion ama batekin solastu gara, igandean, 'Amarauna' saioan, Mirenekin. Madalen Goiria ere gurean izango da, etxean hezteari buruzko tesia egin baitu EHUko irakasle honek.\nBestalde, Arabako Bertso Txapelketa jokoan da, eta igandean zorionak emateko deituko diogu irabazleari. Gainera, Googlen arreta zerbitzua hobetzeko lanean ari den lizarrar bat ere izango dugu. Dublinen 6 hilabetean lanean ari den Aitor Jordana. Igandean espero dugu.\nDanel Eizagirre ere izango dugu aste honetan alegiazko biografia batekin: Theresa May, hau ere, euskalduna.\nBlogarien tartean, Egoitz Gonzalez eta Urko Zurutuza izango ditugu.


Errepublika garaia; 1934ko iraultza - Ahotsak.eus\nErrepublika garaia; 1934ko iraultza\nErrepublika garaia; 1934ko iraultza Errepublika garaian eskolan egon ziren aldaketak. Gurutzeak kendu ziren... 1934ko iraultza Aretxabaletan. Bando bat egin zen eta bertan zer esaten zen gutxi gorabehera. Arrasaten istiluak egon ziren. Militarrak Arrasate eta Eibarrera.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARE-018-019 kodeko bideoa nahi duzula aipatzea: ahotsak@ahotsak.eus\nErrepublika garaian eskolan egon ziren aldaketak. Gurutzeak kendu ziren... 1934ko iraultza Aretxabaletan. Bando bat egin zen eta bertan zer esaten zen gutxi gorabehera. Arrasaten istiluak egon ziren. Militarrak Arrasate eta Eibarrera.\nGaia(k): Ohiturak eta bizimodua » Hezkuntza » Eskola , Politika » Gerra aurrea » 1931-1936: II. Errepublika\n-Zuk goguan daukazu Errepublika denporan, treinta y unuan, eskoletan-eta leku batzuetan kruzifijuak kendu ziela?\n-Bai. Kendu zien.\n-Kendu ein zien, hemen be bai?\n-Horrek kendu ein zian. Lehenao baeuen klasian kurutziak, eta horrek kendu zian el año treinta y uno.\n-Orduan gogoratzen dozu hori?\n-Eta errepublikian inguruan zeoze gogoratzen dozue, edo etxian entzunda, ba "Eibar aldian gorrixak eztakit zer…"\n-Hori zan "La revolución de octubre", treinta y cuatro, bai. Hemen etzan egon gauza haundirik. Goizien emuten euen bando bat, "El Comité de la Revolución", eta esan auen: "Se prohibía juntarse más de tres personas…", horrek izen bat dauko, eta erretirateko, eztakitt ze ordutan erretirateko…\n-"Toque de queda" eta guzti?\n-"Toque de queda", bai. Baiña egun baten bakarrik izen zan, hurrengoko egunien bukatu zan. Hurrengoko egunian ero bertan egunian. Gu, akordetan naz juan giñala mendira, mendira; bueno, hemen reboluziñua dau, hau eta bestia, eta aittakin-eta senide batzukin juan giñan zera, Bolibar aldera. Mendira juan giñen. Eta beruzkotan etorri zien autobus batzuk soldauakin, Eibarrera oiazen (?), baiña Eibarrera juateko Mondrauetik pasau zienien, ikusi euen zerbait auela, eta geratu zien hor, eta Mondraueko rebuluziñuoi geratu zan, eta batzuk juan zien Eibarrera, eta orduan akabau zan.\nEskolako maistra eta zigorrak\nNeskak baino mutilak nahiago\nEskola erdaraz; euskararen erabilera zigortua\nEtxeko zereginetan lagundu behar


Arraun Elkarteko mutilek Kontxako estropadetara sailkatzea lortu dute, 23 urteren ostean\nHemen zaude:Hasiera»Kirola»Arraun Elkarteko mutilek Kontxako estropadetara sailkatzea lortu dute, 23 urteren ostean\nOndarroako Udala 2019-08-29 Kirola\nKontxako badian jokatutako erlojupekoan 20:15:30eko denbora egin, lehen postua eskuratu eta herri osoan ilusioa piztuta, Antiguako Ama Kontxako urtean ikusi ahalko da irailaren 1ean eta irailaren 8an, hau da, hurrengo domekan eta datorren astekoan, 23 urteren ostean.\nOngi etorria egingo diegu arraun elkarteko bi traineruetako kideei 22:00ak inguruan Kalekutzeko eskaileretan. Ondarroako Udalak herritar guztiak bertara joatera animatu nahi ditu.\nIñaki Errastiren mutilek estropada ederra jokatu dute eta urte guztian zehar erakutsitako maila baliatuta herriko taldea Kontxara sailkatzea lortu dute. Asko izan dira Donostiara joan diren herritarrak, bai Arraun Elkarteak antolatutako autobusetan eta baita euren kabuz joanda ere. Arraun Elkarteko ordezkariek eskerrak eman nahi izan dizkiete Donostiara joandako herritar guztiei. Zunbeltz Bedialauneta Ibaibarriaga alkateak eta Nagore Badiola Alberdi Kirol zinegotziak eskerrak eman nahi izan dizkiete Donostiara joan diren zaletu guztiei, baina bereziki urte guztian arraun elkartean lanean aritzen diren boluntario guztiei ere. “Guztien lan onari esker lortutako sailkapena da, eta orain ospatzea eta gozatzea egokitzen zaie bai arraun elkarteko kideei eta baita herritarroi ere”, gehitu du alkateak.\nMutilak, uretaratzen. Argazkia: Ondarroako Kirolaren Leihoa\nOndarroa Arraun Elkarteko mutilek ez dute sailkapenik lortu azken 23 urtetan. Baina urte guzti horietako lan nekezak fruituak eman ditu eta herriak punta-puntako traineruaz gozatu ahalko du hurrengo bi igandetan denboraldiko estropadarik berezienean. Traineruan badago Kontxan arraun egin duenik, 1996an barruan zen Jon Iriondo esaterako, baina bai arraunlarientzat, taldearentzat eta herriarentzat oso zita bereziak izango dira iraileko lehen bi igandetakoak.\nHona hemen 1996ko Kontxako estropadetako zatitxo bat. Bertan daude, besteak beste, Asier Lopez patroia eta Jon Lete, J.M. Aristondo, Joseba Lete, Ricardo Urkizu, Gotzon Arrasate, Xabi Urkizu, Aitzol Arrizabalaga, Aitor Larrañaga, Aitor Agirre eta Jon Iriondo ondarrutarrak.\nBaina albiste onak ez dira mutilekin amaitu. Sailkapenik lortu ez duten arren Antiguako Ama nesken traineruak lehen aldiz parte hartu du Kontxako sailkapen estropadan; estropada bikaina burutu dute. Hauen kasuan ere lortu dutena ikaragarria izan da lehen urtean. Herriko arraunlari gazteez osatutako traineruak lan ederra egin du lehen denboraldi honetan eta Kontxako sailkapen estropadarekin eman diote amaiera lehen denboraldi historiko honi. Nagore Osorok eta June Aranbarrik entrenatutako neskek 12:00 minutuko denbora egin dute sailkapen estropadan eta 10. sailkatu dira. Nagore Badiola Kirol zinegotzia eta Irina Alkorta Bedialauneta Berdintasun zinegotzia bat etorri dira nesken lana baloratzerakoan: “urte historikoa izan da, berdintasunaren bidean urrats ederra eman du Arraun Elkarteak eta guk hori zoriondu eta goraipatu nahi dugu”.\nOndarroa Arraun Elkarteko neskak. Argazkia: Ondarroa AE


Ferrolen amaitu da tren publikoaren aldeko aldarrikapen martxa - Ekologistak Martxan - Euskal Herria\nLau egun luzeko bidaiaren ondoren, tren publikoaren aldeko transkantauriar martxa Ferroleko geltokira iritsi zen atzo, igandea. Horrela, amaitutzat eman zen ostegunean Bilboko La Concordia geltokitik abiatu eta Kantauri isurialde osotik igaro zen bidaia.\nHala, lau egunetan zehar, sindikatuek, erakunde ekologistek (Ekologistak Martxan, besteak beste) eta auzotarrek agerian utzi dituzte Euskal Autonomia Erkidegoko trenbide-garraioak dituen arazoak, besteak beste, Kantabrian, Asturiasen eta Galizian. Horrez gain, aldirietan inbertsio eta modernizazio duinak egitea eskatu dute, bidaiarien odolustea geldiarazteko.\nMartxak hainbat ertz eskaintzen dituen problematika hori ikusarazteko balio izan du, hala nola soziala, ekologista eta iraunkorra. Ibilbidean zehar, segizioak hainbat geldialdi egin ditu hainbat errebindikazio-ekintza, auzo-topaketa eta ekitaldi publiko egiteko. Bidaiaren sustatzaileek aldirietako sareak pairatzen duen utzikeria eta desinbertsioari buruz ohartarazi nahi dute, eta trenbide publiko, sozial, eraginkor eta iraunkorra eskatu penintsulako iparraldean.\nHonako hauek dira bidain zehar martxa honetan parte-hartu duten plataformen aldarrikapenak:\nAgindutako inbertsio-plana gauzatzea.\nTrenen atzerapenak eta ezeztapenak amaitzea\nTarte guztien elektrifikazioari eta trenbidearen beharrezko banaketei ekitea.\nMaiztasuna handitzea eta ordutegiak herritarren beharretara egokitzea, garraio publikoa txartel bakarraren bidez beste bitarteko batzuekin koordinatuz.\n← Autopista Kanpora Errekaldetik! plataformak haserre agertu da Aburtok egindako adierazpenengatik, non “Udalaren presioei” egotzi die zubiaren eraisketan Foru Aldunadiak izandako jarrera aldaketa Aste honetan Ekologistak Martxan ezagutzera etor zaitez! →


Kultura digitala - - Baleike.eus\nJosu Waliño 2019-07-31 09:14\n2010. urtean erosi nuen nire lehen irakurgailu elektronikoa. Barnes&Noble liburu kateak kaleratutako Nook gailuaren lehen bertsioa izan zen, eta lagun batek ekarri zidan New Yorketik propio eskatuta. Garai hartan liburu elektronikoak nahiko gauza berriak ziren, baina ordurako paperezko liburuen desagerpena iragartzen hasiak ziren. Zorionez, iragarpen hutsean geratu zen eta paperak merezi duen tokia izaten jarraitzen du gure apalategietan, baina onartu behar dut Nook horrek bizitza aldatu zidala.\nAlice Sebold idazlearen The lonely bones liburu ederra izan zen formatu digitalean irakurri nuen lehena. Ehunka liburu etorriko ziren atzetik, batzuk onak, besteak ez hainbeste, baina esan dezaket urte hauetan irakurri ditudan liburu gehienak digitalak izan direla. Irakurle amorratua naizen aldetik, abantaila asko aurkitu nizkion berehala gailu honi: liburu totxoen pisua amaitu zen, hizkuntza desberdinetako liburuak eskura nituen, maleta liburuz bete gabe oporretara joatea, eta batez ere, etxeko apaletan toki gehiago izatea.\nNire Nook hura zahartu den arren, liburu elektronikoak ohiko bilakatu dira gure bizitzan. Eta liburuen kasuan bezala, beste esparru askotan ere kulturaren digitalizazioak gure kontsumo ohiturak aldatu ditu: iPodak musikaren iraultza ekarri zuen mende hasieran, baina gaur egun Spotifyk bigarren iraultza eragin du. Antzera gertatu da zinemarekin, Netflix, HBO eta antzeko plataformen etorrerarekin: pelikulak eta serieak kontsumitzeko modua aldatu da, edozein unetan eta edozein tokitan ikus ditzakegu arazorik gabe. Nork ikusten du telebista lehengo moduan? Nahieran ikusten dugu edo bestela Youtubek ematen digu nahi dugun guztia.\nEz dago gaizki, kultur kontsumitzaile garenontzat leiho berriak zabaldu dira, aukerak gehitu zaizkigu, baina itsaso zabala izan arren, askotan honek aukeren murrizketa ere eragiten du. Esaterako, liburu digitalek liburu denda txiki askoren desagerpena ekarri du Amazon moduko erraldoien mesedetan. Disko dendei buruz antzeko zerbait esan genezake, musika batez ere digitalki kontsumitzen baita, nahiz eta biniloaren berpizkundea sumatzen den. Baina esango nuke datozen urteetako benetako erronka ikus-entzunezko alorrean izango dugula.\nGenerazio berrien hizkuntza ikus-entzunezkoa da erabat; audio, bideo eta irudien bidez komunikatzen dira. Gaur egun Interneten mugitzen den trafikoaren erdia baino gehiago ikus-entzunezkoa da: pelikula, serie, Youtube eta bideo jokoak. Baina\nEuskarak ez du apenas tokirik eremu hauetan. Bada garaia gure kulturaren digitalizazioaren erronka plaza guztietara zabaltzeko, ez badugu euskal kultura nire Nook zaharraren moduan ikusi nahi, erabilgarri baina zaharkituta.


“Science aldizkarian argitaratzeak ez dauka preziorik” - Elhuyar Aldizkaria\nAinara Castellanos Rubio Genetikaria\n“Science aldizkarian argitaratzeak ez dauka preziorik”\nHorretara iristeko, eta gaztea den arren, bide luzea egin du Castellanosek. Unibertsitateko ikasketak hasterako, argi zuen genetikaria izan nahi zuela: “Beti gustatu zait genetika, Mendelen ilarretatik”. Hala, Biologia ikasten hasi zen. Halako batean, fakultateko korridoreetatik zebilela, Gurutzetako ospitalean tesia egitea eskaintzen zuen kartel bat ikusi zuen. Horrek bultzatuta egin zuen tesia: “Ospitalean izatea erakargarria iruditu zitzaidan. Kartela kendu nuen, beste inork ikus ez zezan, eta elkarrizketara joan nintzen. José Ramón Bilbaok egin zidan, eta egun horretan bertan maitemindu nintzen, zientifikoki”.\nEdonola ere, laster itzuliko da ikerketara, Juan de la Cierva beka bat lortu baitu. “Horri esker, Bilbaorekin ikertuko dut berriro, EHUren genetika sailean, zeliakiaren genetika argitzeko”, adierazi du, gogotsu. Lana badu, beraz, eta zortea ere izango ahal du!\nAinara Castellanos Rubio (Portugalete, 1982) Biologian lizentziatua da. Jose Ramon Bilbaoren zuzendaritzapean egin zuen tesia, zeliakiaren genetikaren ingurukoa, eta 2010ean irakurri zuen. Tesia egin bitartean, Finlandian izan zen lau hilabetez; hala, doktoretza europarra jaso zuen. Doktoretza-ondorengoa Columbia Unibertsitatean egin du, 2011-2016 bitartean, Sankar Ghosh doktorearen laborategian. 2016aren hasieran, Euskal Herrira itzuli da, Juan de la Cierva beka batekin.


NanoGUNE zentroaren inguruko liburua idatzi dau Elixabete Garmendiak - bizkaie.biz\nBizkaie! 2021-01-27 12:51 Kulturea\nZientziaren mundua gizarteratzea da argitalpenaren helburua.\nNanoGUNEren egoitzan izan da aurkezpena (argazkia: CIC NanoGUNE) | Ikusi handiago | Argazki originala\nDonostian dago CIC NanoGUNE, nanozientzia ikertzen dauen punta-puntako zentroa. Haren sorrerea eta urteotako ibilbidea liburu baten kontau dau Elixabete Garmendiak, NanoGUNEn egiten dan lanaren barri emon eta zientziaren mundua jenteari hurreratzeko. Euskeraz idatzita dago, eta aurrerago beste hizkuntza batzuetara itzultzeko asmoa dabe.\nTxikiaren erronka handia da liburuaren izenburua, nanozientzian lantzen diran elementu txiki-txikiak gogoan. Halako proiektu barritzaile bat zelan mamintzen dan eta egunetik egunera zelan erantzuten jakon erronkeari, horixe da Garmendiak liburuan azaldu nahi izan dauena, kontaera bizi eta errazaren bidez.\nZentroko zuzendari nagusi Jose Maria Pitarkek liburua aurkezteko ekitaldian adierazo dauenez, harro gagoz gaur egun erronkea gauzatzen gabizalako. Ganeratu dauenez, NanoGUNEk bere lekua egitea lortu dau nazinoarteko zientziaren amaraunean. 2009tik dabil martxan NanoGUNE, nanozientzian eta nanoteknologian puntako ikerketan.\nEgunero-egunero egiten dan lan gogorra da giltzarria. Elixabete Garmendiak libururako alkarrizketatu ditu NanoGUNEko ikertzaile, teknikari eta bestelako profesionalak, bakotxak bere esperientziatik josi deian detailez betetako historia, zentroaren errealidade sendoaren erretratua eginez. Zientziaren amarauna ulertzeko gako batzuk emoten ditu, ganeratu dau Garmendiak. Esaterako, ikerketa etiko eta arduratsua planteauta eta halako proiektu batek gizarteagaz dauen zorra autortuz.\nDibulgazino liburua dala nabarmendu dabe NanoGUNEko arduradunek aurkezpenean, ikerketearen egunerokoari atxikia, zientziaren mundu urrun eta ulertzen gatxa eskura jarten dauena.


Informazioa pandemia garaian\nEITB MEDIA | 2021-03-17\nUrtebete da covid-19ak mundu osoko komunikabideen agenda gehiena betetzen duenetik. Informazioaren saturazio edo infodemia baten aurrean gaude?\nPandemia hasi zenetik, covid-19ari buruzko albisteek komunikabideen programazio gehiena bereganatu dute mundu osoan. Konfinamendua eta lehen alarma egoera piztu eta urtebetera, pandemiari buruzko albisteek hedabideen agendak markatzen jarraitzen dute.\nEgoera horri, gainera, hainbat kanaletan zabaldutako albiste faltsuak eta desinformazioa gehitu behar zaizkio, eta, horren ondorioz, zenbait adituk infodemia izan daitekeela ohartarazi dute.\nJulen Orbegozo kazetari eta EHUko irakasleak uste du litekeena dela komunikabideek pandemiaren jarraipenean "gehiegikeriak" egin izana. Covid-19a mundu osoan eragin handia izan duen gaixotasun bat da, eta gizarte-klase guztiei, pertsona guztiei eta esparru guztiei eragin die, ekonomia zein gizarte alorrean. “Beraz, logikoa da komunikabideek arreta oso handia eskaintzea horri, baina hortik harago, ez dakit ez duten esajeratu pittin bat; ia urtebetean informazioaren erdia edo gehiago birus edo pandemia batek kutsatu du”, adierazi du.\nOrbegozoren arabera, hedabideek istorio bat sortu dute pandemiaren inguruan aktore batzuekin, korapilo batekin, txertoekin askatuko zela zirudiena baina oraindik askatu ez dena, eta amaiera batekin. Gainera, zehaztu duenez, beldurraren inguruan eraikitako kontakizuna izan da; izan ere, “beldurraren markoa erabiltzen ari dira jendeari zerbait eginarazteko”.\nEHUko irakasleak ez du uste egungo egoera infoxikazio egoera denik, baina beharrezkotzat jotzen du komunikabideek informazioa eta entretenimendua bereiztea. “Jendeak nobela beharra du, nobelak gustatzen zaizkigu, baina XXI. mendekoak. Berritasunerako eta nobelarako joera daukate herritarrek, horregatik bilatzen ditugu horrelako istorioak. Hori ez da informazioa, hori entretenimendua da, eta sentsazionalismorako joera du”.\nInfoxikazioari dagokionez, kazetariak arretaren ekonomiarekin lotzen du. "Gizartean informazio sakona bilatu beharrean, egiten duguna da arreta pasatu gauza batetik bestera oso arin, ez daukagu gaitasunik arreta zerbaitengan mantentzeko denbora luzez. Orduan, horrek ere informazio hedapenaren kontra jokatzen du”.\nInterakzio komunikatiboen saturazioan bizi gara, eta "hor informazio gardenak, egiazkoak, sakonak, badauka zailtasun oso handi bat". Herritarrek input komunikatibo "asko" jasotzen dituzte egunean, telefono mugikorrean edo beste pantaila batzuen bidez, baina oso gutxi dira kalitatezko informazioa.\n"Agian paratu gaitezke gairen batean informazio sakonagoa bilatzen edo irakurtzen, baina gure arreta ez da larregi horretan zentratuko”, gaineratu du.\nHorrela, “infoxikazioa da gure gizartearen ondorio bat. Pantailak ugaritzeak egin du arretak asko jaistea eta, orduan, gertatzen dena da bizi garela mare magnum edo totum revolutum batean, eta ez garela gai bereizteko zer den informazioa eta zer den entretenimendua”.\nHorren harira, informazioa nola kontsumitzen den aztertu eta autokritika egiteko beharra dagoela azpimarratu du Orbegozok. “Arazoa ez da komunikabideena, arazoa gurea da, kontsumitzaileena, komunikabideek kontsumitzaileek nahi dutena ematen dutelako. Beraz, nire ustez, komunikabideak edo informazioaren ekosistema osoa eta sortzen den informazioa kritikatu aurretik, gure kontsumo-ohiturei begiratu behar diegu. Gu, pertsona eta gizarte moduan, zer ari garen kontsumitzen, zer bilatzen dugun. Eta informazioa baino gehiago entretenimendua bilatzen dugu eta gure usteak berretsiko dituen input komunikatibo bat”.\nHainbat adituk ohartarazi dutenez, covid-19ari buruzko etengabeko albiste horiek ondorio psikologikoak izaten ari dira pertsonengan. Pandemiaren hasieran EHUk egindako azterlan batek jaso zuen pandemiari buruzko informazio gehiegi emateak osasun mentalerako ondorio kaltegarriak izan ditzakeela.\nArantxa Gorostiaga EHUko irakasle eta ikerketa horretako parte-hartzailearen hitzetan, oro har ondo dago egoera estresagarri batean informazioa biltzea, gutxi eta kalitatezkoa bada, kontrol sentsazioa hobetzen baitu. Arazoa da egungo egoeran prozesatu dugun informazioa gehiegi eta jarraitua izan dela. Gainera, “horri buruzko albisteak, salbuespenak salbuespen, gehienbat negatiboak izan dira, eta horrek areagotu egiten du pertsona askoren depresioa eta antsietatea”.\nUnibertsitateko irakaslearen arabera, bere ustez, komunikabideetatik jasotzen dugun informazioak errealitateaz dugun pertzepzioa baldintzatzen duela.\nAlbisteen saturazioaren aurkako neurriak\nBelgikak aurrerapauso bat eman, eta covid-19ari buruzko albisteak bertako hedabideetan mugatzeko erabakia hartu du; horrela, nazioartean horrelako neurriak hartzen aitzindaria da. Pandemiarekin lotutako albisteek ezingo dute albistegi baten denboraren % 50 gainditu telebista publikoan, Belge Francophone Irrati Telebistak bere webgunean argitaratutako artikulu batean azaldu duenez.\nIrratiak ere mugatuko du albiste kopurua, koronabirusak beste gai batzuetarako denborarik gabe ez uzteko. “Covid-19arekin lotutako funtsezko gaiak sartu ondoren, sarritan denbora gutxi geratzen da beste gai batzuk jorratzeko”, esan du Joëlle Meert La Première eta Vivacité hedabideetako editoreak.\nGorostiaga neurri horrekin ados agertu da, eta etorkizunera begira egokia dela uste du. Horren ustez, komunikabideek erantzukizun handia dute, “zaila baita hedabideetan behin eta berriro jorratzen den gai batekin deskonektatzea, pertsona bati hori aholkatu arren”.\nJulen Orbegozok ere positibotzat jo du erabakia. Kazetariaren aburuz, oso jarrera positiboa da, baina zaila izango da aurrera eramatea. Gainera, ohartarazi duenez, “arriskutsua izan daiteke editoreei edo editatzen duten pertsonei hau albistea da eta hau ez da albiste edo honek albiste izan beharko luke eta honek ez”.\nNola egin aurre egoera honi?\nHedabideei euren ardura kendu gabe, bi adituak ados daude: gizarteak informazioa kontsumitzeko modua aldatu behar dute.\nGorostiagak informazioa murriztea eta horren kalitatea hobetzea gomendatu die herritarrei. Halaber, deskonektatzearen garrantzia azpimarratu du, eduki informatiboa ez ezik, eguneroko elkarrizketen edukia ere aipatuta.\nPertsonak arlo horretan heztea beharrezkoa dela ere adierazi du Orbegozok, hedabideei kalitatezko produktu bat eska diezaieten; izan ere, gaur egun, “pertsonek produktu arin bat bilatzen dute, azkar kontsumitzeko, eta entretenimendura begiratzea, arreta batetik beste batera pasatzeko etengabe”. Halaber, azaldu duenez, “polarizaziora bideratuta gaude” eta gure sinesmenak eta uste sendoak indartuko dituzten edukiak bilatzen ditugu.\nHedabideek gizarteak eskatzen duena ekoizten dutela adierazi du, eta, bere aburuz, une honetan gizartea ez dagoela kalitatezko informazioaren truke ordaintzeko prest. “Gizarteak kalitatezko produktu gehiago eta kazetari espezializatu gehiago eskatuz gero, komunikabide gehienak, ehuneko handi batean pribatuak direnak, enpresa direnak eta negozioa bilatzen dutenak, kalitatezko kazetaritza egiten hasiko dira”, iragarri du.\nFake newsei eta entzuleei dagokienez, Orbegozok The Conversation egunkarian argitaratu zuen artikuluaren arabera, “erantzukizuna partekatua da”. “Banaka badugu zer eginik, eta erakundeei arazoaren sustraietara jotzeko eskatu behar diegu, eraikitzen dugun gizarte mota, erlazionatzeko erabiltzen ditugun sare motak eta komunikatzeko kontsumitzen ditugun bitarteko motak baitaude horren atzean”, azaldu zuen bertan.\nArtikulu horretan, halaber, zenbait aholku eman zituen fenomeno horri aurre egiteko: “jarraitzen dituzunen zirkulua eta jarraitzaileen zirkulua zabaldu; iritzi desberdinak dituzten pertsonez inguratu; konfiantza sortzen dizun kazetaritza finantzatu; noizean behin komunikabide digitalak kontsultatzeko errutina batzuk hartu eta like botoiari emateko zure baldintza moralak egokitu; eduki gehiago sortu, propioak, sormenezkoak, dibulgaziozkoak, eta, noizean behin, albisteak baieztatzeko atarietara jo, malditobulo.es edo Newtral.es atarietara, esaterako.\nAzkenik, “desinformazioaren aurka, espiritu kritikoa. Eta informazioaren aurka ere, espiritu kritiko gehiago”, gaineratu zuen.


Sukalde vintage berritua baserrian\nEstilo vintage berritua baserrian\nFitxa: etxebizitzaren berritze integrala\nDekorazio estiloa: vintage berritua\nErabilitako materialak: Markodun ate lakatuak. Egur naturaleko mahaia, tratamendu bereziarekin erresistentzia handitzeko.\nBere ingurunearen zati izan behar da sukaldea. Eta are gehiago landa giroko egongelari integratutako sukalde honen kasuan. Bergarako baserri batean dago sukalde eder hau eta Eli Alberdi diseinatzailearen parte hartzea izan du.\nSukalde honen diseinurako, Bastida Sukaldeak-ek aintzat hartu ditu bezeroen behar guztiak eta etxebizitza mota honen estiloa mantendu du. Etxeko berotasun eta goxotasun sentsazioa da etxe hau hain leku berezia bihurtzen duen dekorazio ezaugarrietako bat.\nHorretarako, ate lakatuak markoekin konbinatu dira, estilo tradizionala baina modernoa eskainiz. Estilo klasikoa mantentzeko baina kutsu berrituarekin, egurrezko mahai-gaina erabili da, eta honi tratamendu berezia aplikatu zaio erresistentzia handitzeko. Sukaldean egiteko inguruan, beltza eta urrea erabili dira estilo tradizionala mantentzeko -kolore berdineko indukziozko plakarekin- eta zilar kolorea laberako. Horrela, guztiz hornituta dago sukaldea.\nHonek, lore estiloko horma paperarekin, altzarien kolore urdinarekin eta SMEG hozkailu zuriarekin batera, ezin hobeto konbinatzen du espazio osoa eta gainerako etxea, non protagonista nagusiak diren hormetako harria, chester motako larruzko sofa eta jangelako mahaiaren egurra.


San Silvestreko duatloia antolatu auen atzo Orozkoko Txirrindularitza taldeak\nBegoñe Olabarria Astobiza 2011-01-01 12:18 Orozko\nXVIII. edizinoa izan zan atzokoa eta inozko jentetsuena antolatzaileen arabera. 120 parte-hartzailetik gora egon zirean; herrikoak asko, baina ingurumariko herrikoak bere batzuk. Besteak beste, Laudiotik, Amurriotik eta Ugaotik etorri zirean asko, baita Mutrikutik bere.\nGero eta ume gehiagok hartuten ei dau parte eta atzokoan bere herriko ume askok egin aurien probea. Batzuk gurasoak ondoan, beste batzuk lagun artean...Askok jai giroan egin aurien eta mozorrotuta urtein aurien herriko plazatik.\nMusikaren gaineko mahai-ingurua\nGille Iturriondobeitia (Aspaldiko Danba taldeko musikaria)\nPedro Elias (Musika aditua)\nZeanuriko Teatro Taldea\nOrozkoko San Silvestre lasterketa\nArkaitz Calavia 2010-12-27 09:00 Orozko\nHiru egun barru, urtearen azken egunean, abenduak 31, San Silvestreko lasterketa egingo da Orozkon. Iaz bezala, Aiara osoko eta Bizkaiko inguruko herrietako korrikalarien parte-hartzea espero dute Orozkon. Lasterketa 16:30ean hasiko da Zubiaurren, euren lagun eta senideak animatzera etxetik irten direnen adore oihuekin batera. San Silvestreko lasterketek Sao Paulon (Brasil) egin zen proba batean dute jatorria. Hortik aurrera, Europa, Espainiako eta Euskal Herriko hainbat herritan egiten dira, eta Orozko ezin zen gutxiago izan.\nErantzunak: 3 (Anonimo, Aritz)\nEskolan kirolerako pista estali barria egin da\nBegoñe Olabarria Astobiza 2010-12-27 01:05 Kirola Orozko\nEskolako lehengo patio bat estali da eta sarrera independentea egin jako eskolatik kanpoko orduetan bere erabili ahal izateko eta, horrez gain, osasun ibilgailuak eta mantenimendu makinak sartuteko. Juan Antonio Olaguenaga, herriko alkateak esan dauen moduan, “obra honek posible egingo dau bai eskola-kirola bultzatutea bai eskolako beste ekintza batzuk egitea. Ganera, herritarrak berak bere aprobetxau ahal izango dau eskolatik kanpoko orduetan”.\nEusko Jaurlaritzak egineko atzenengo analisi estadistikoaren emoitzak jakinarazo dira\nBegoñe Olabarria Astobiza 2010-12-24 16:26 Orozko\nEusko Jaurlaritzak egineko atzenengo analisi estadistikoaren arabera, aurten 1282 lan kontratu egin dira Orozkon eta 16 eta 64 urte bitartekoen artean % 4,3ko paro tasea dago. Datuok eskualdekoakaz (354 kontratu eta % 7,6ko paro tasea) konparauta, hobeak dira, eta hobeak oraindokarren, Bizkaikoen (302 kontratu eta % 8,7ko paro tasea) aldean. “Enplegua bultzatutea da oraingo Udalbatzaren lehentasuna, are gehiago gaurko eguneko krisiagaz” diño Juan Antonio Olaguenagak, herriko alkatea.\nErantzunak: 1 (Orozkoar bat)\nAutodefentsa ikastaroa Orozkon\nIñaki Ibarrola Atxa 2010-04-16 18:54 Orozko None\nUrteroko ziteari huts egin barik, Gabonetako kontzertua emon auen atzo Agate Deuna Abesbatzak Andra Mari auzoko San Antolin ermitan\nBegoñe Olabarria Astobiza 2010-12-20 08:00 Orozko\nUrtero legez, Agate Deuna abesbatzak Gabonetako kontzertua emon auen atzo egordiko meza ostean San Antolin ermitan. Era eta hizkuntza guztietako kantak interpretau auriezan; Gabonetako kantak euskieraz zein italianoz eta latineko batzuk bere bai. Beterik egon zan ermitea herritarrakaz eta amaituteko Hator, Hator kantea aukeratu aurien publikoagaz batera kantetako. Atzenengo San Antolin jaietan zabaldu zan hau ermitau guztiz barriztau ostean eta, egia esan, ederto entzun zan kontzertua. Jenteak sano gustura urtein auen leku dotorea eta egokia dala eretxita.\nGanadu feria eta bertako produktuen plazea egin zan atzo Santa Luzia eguna dala-eta\nBegoñe Olabarria Astobiza 2010-12-12 08:00 Orozko\nGanadu feria eta produktu plazea egin zirean atzo Orozkon Santa Luzia eguna dala-eta\nEuropako nekazaritza eskola handienen mailan egongo den eskola eraiki nahi du Gorbeialde erakundeak\nArkaitz Calavia 2010-12-11 10:00 Orozko\nAtzo, Gorbeialde elkartekoek, Gatik erakundearen laguntzarekin egin duten Arratia-Nerbioi eskualdeko lehenengo sektorerako plana aurkeztu zuten Orozkon, Donibane aretoan. Ignacio Casasek, Gatik-eko ordezkaria, hitzaldia eraman zuen arduraduna izan zen, eta beraien proiektuak dituen helburuak eta horiek lortzeko aplikatu nahi dituzten neurriak azaldu zituen.\nGorbeialdeko lehen sektoreko plan estrategikoa aurkeztuko da gaur Donibane Aretoan\nXabi Zalbide 2010-12-10 10:46\nArrasteiko 18:30ean egingo da aurkezpena. Plan estrategikoaren ildo nagosien eta ondorioen barri emongo da.\nOrozkoko Udalak Gabonetan euskaraz oparitzeko kanpainarekin bat egin du\nAne Ortega Diez 2010-12-07 12:39 Orozko\nAurten ere, Euskara Zerbitzuaren bitartez, herritarrei euskarazko produktuak ezagutzera emateko kanpainarekin bat egin du Orozkoko Udalak. Baina ez da bakarra izan, beste 105 euskal udalek egin dute bat Gabonetako erosketetan euskara oparitzea sustatzeko pentsatuta dagoen eta abenduan hasiko den ekimen honekin, eta parte hartu dute, besteak beste, Amurrio eta Aiararako udalek ere. Katalogoaren arduradunek familientzat erabilgarria izatea nahi dute, umeek euskaraz jolastu, ikasi eta irakurtzeko aukera izan dezaten.\nZUGA Zubiaurreko Gazte Asanbladaren aurkezpena egin zan atzo herriko Kultur Etxean\nBegoñe Olabarria Astobiza 2010-12-04 00:02 Orozko\nZubiaurreko Gazte Asanbladaren aurkezpen ekitaldia egin zan atzo.\nEkitaldi asko antolatu auriezan gazteak. Arresteian, herriko plazan, umeentzako jolasakaz emon jakien hasikerea ekitaldieri. Gero, jendaurreko aurkezpena egin zan herriko Kultur Etxean. Bertan, orain arte antolatutakoaren bideoak erakotsi zirean, euskiereak historian jasan dituen erasoen barri emoiten daurien irudiak eta aipamenak…Ekitaldia herriko bertsolari biren bertsoakaz akabatu zan.\nZUGA, Zubiaurreko Gazte Asanblada, lehengo udan hasi zan herrian ekitaldiak antolatuten; mendi martxea, kontzertua…\nErantzunak: 1 (ZUGA)\nSanta Luzia eguneko Jaia: Azoka


“Museoen Boterea” ere Artium Museoan | Nontzeberri\nHasiera/BESTELAKOAK/“Museoen Boterea” ere Artium Museoan\nDakizuenez, maiatzaren 18an Museoen Nazioarteko Eguna ospatuko da, eta Artiumek ere egitarau berezia prestatu du horretarako: lantegi irekiak, hitzaldiak, bisita gidatuak…\nMuseoen Nazioarteko Kontseiluak (museoen eremuan ondare kulturala eta naturala, oraina eta geroa, materiala eta immateriala sustatzen dituen entitatea) aukeratu duen leloa Museoen Boterea da. Ideia horri jarraiki, eta bere 20. urteurrenaren ospakizunen esparruan, Artium Museoak jarduera-programa bat antolatu du, eta maiatzaren 18tik hurbil dagoen asteburuan egingo ditu jarduerak, hau da, hilaren 21ean eta 22an.\nAntolatu diren ekimenak honako hauek dituzue: adin guztietarako lantegi irekiak Raisa Álavarekin eta Irantzu Lekuerekin; Poltsa kustomizatuak, Raisa Álava artistaren laguntzarekin eta Irantzu Lekue artistaren eskutik kolore askotako tximeleta hodei bat sortuko da.\nMaiatzaren 22an, 20 urte, 20 arrazoi baino gehiago bideoaren aurkezpena egingo da. Artium Museoaren 20. urteurrena dela eta, “museoaren adiskideek ikus-entzunezko proiektu batean parte hartu dute, erakundearekin duten lotura iraunkorra justifikatzen duten arrazoi ugariak azalduz.”\nEta azkenik, Lorategitik bisita gidatuak antolatu dira Praktika artistikoak eta feminismoak eta Zeru bat, hamaika bide. Praktika artistikoak Euskal Herrian 1975-2002 aldian erakusketen inguruan, bai eta Anna Daučiková. Not Belonging To and In Solidarity With eta Pentsatzeko leku bat. Arte-eskola eta -praktika esperimentalak Euskal Herrian, 1957-1979 mostren inguruan ere.\nGainera, Artiumen 20. urteurrena dela eta, museoko sarrera doakoa izango da apirilean eta maiatzean.


Madril eta Gipuzkoa, txapeldun\nRte. La Historia (+35), Hondarribia (+45), Sanagus (+50) eta Eibar emakumezkoetan, Donosti Masters Cup 2021eko irabazleak\n"Donosti Masters Cup 2021" beteranoen Nazioarteko Futbol Txapelketaren 7. edizioak joko maila handia erakutsi zuen.\nKanporaketak kategori bakoitzan\nKanporaketak iada argitaratuak\nDonosti Masters Cup-eko 7garren edizioak bere kanporaketa guztiak Errealako kirol instalakuntzetan ospatuko ditu. Kanporaketa guztiak iada argitaratuak daude. Emakumezkoen kategoria goizez bertan jolastuko da, bere finala eguardian jarrita. Parte hartzen duten beste talde guztiak, lau egoitz desberdinetan banatutak, Zubietaraino bidaiatuko dute arratsaldeko kanporaketak jolasteko.\nUztailak 3an jokatuko da\nAsteartean iragarriko dira Donosti Masters Cup txapelketaren VII. edizioaren ordutegiak\nBi aste barru Donosti Masters Cupeko baloia jokoan egongo da berriro. Datorren astelehenean taldeen zozketa egingo da eta asteartean, uztailaren 3an jokatuko den VII. edizioaren ordutegiak argitaratuko dira...


Txinako Ate Kirten Beltza Sarraila Haurren Gelak Fabrikatzeko eta Fabrikatzeko YALIS\nHaurrentzako gelarako ate-helduleku beltza\nMateriala: zink aleazioa\nAkabera normalak: beltz matea\nFamilia batentzat bainugela maiz erabiltzen den espazioa da. Hala ere, komuna da istripu gehien eragiten duen gunea ere, eta noizean behin gertatzen dira erorketak eta kolpeak bezalako istripuak. Senitartekoak (batez ere haurrak eta adinekoak) nahi gabe komunean blokeatzen dira, askotan segurtasun arrisku handiak dituztenak.\nIkuspegi humanistiko batetik, YALISek arreta handiz bezero bakoitzaren minaren puntuak zaindu, merkatuko beharrei jarraitzen die eta komuneko ateko heldulekuen blokeo sorta berria merkaturatzen du. Bainugelako ateko heldulekuaren sarraila kanpotik erraz ireki daiteke, adinekoak eta haurrak komunean irristatu eta erortzea eta garaiz erreskatatu ezin izatea bezalako arazoak ekiditeko. YALIS bainugelako atearen heldulekua zure familia babesteko denbora gehiago saiatuko zaizu.\nYALISek goi-teknologiako Enpresa ziurtagiria, ISO9001 kalitatea kudeatzeko sistemaren ziurtagiria, Suitzako SGS ziurtagiria, Alemaniako TUV ziurtagiria, EURO EN ziurtagiria gainditu ditu, eta diseinuaren 100 patente baino gehiago eta dozenaka erabilgarritasun eredu patente ditu.\nMaterial aukeraketa, artisautza, kalitate kontrola eta saldu osteko zerbitzutik, perfekzioa lortzeko ahalegina egiten dugu. YALISen xedea bezeroei ateko hardware irtenbide eroso, sinple eta perfektuak eskaintzea da. 2021ean, YALISek "osotasuna eta berrikuntza" enpresaren muina hartzen jarraituko du, erreformak sakontzen jarraituko du, eta YALISeko ate heldulekuak mundu osora eramango ditu milaka bezeroei zerbitzua emateko.\nAurreko: Haurrentzako ate beltzeko giltzarrapo beltza mat\nHurrengoa: Haurren Segurtasuneko Ate Kirtenak Haurrentzako Gelarako\nA: Normalean, merkatuko TOP 5 jokalariekin lankidetzan aritzen gara. Saltzaile talde heldua, marketina eta promozio kanalak dituzten jokalari horiek.\nBainugelako Ateko heldulekua\nBainugelako Sarraila Handl\nHaurren aurkako ate heldulekua\nPribatutasuneko ate heldulekua\nDutxako ate heldulekua\nChrome Standard Door Palanka Sarraila\nHaurren Segurtasuneko Ate Kirtenak Haurrentzako Gelarako\nHaurren aurkako atearen heldulekua, sarrailarekin\nHaurren segurtasuneko ate helduleku biribila beltza sarrailarekin\nHaurrentzako ate beltzeko giltzarrapo beltza mat\nPribatutasuneko ate-heldulekua, bainugelako ateetarako


Literatura Konparatua eta Literatur Ikasketak Doktoregoa\nDoktorego tesien jarraipen jardunaldiak\nJardunaldiok tesien zuzendariek antolatuko dituzte. Eurek egingo dute deialdia, behar besteko aurrerapenaz. eta programaren batzorde akademikoari jakinaraziko diote. Jardunaldiak urtean behin antolatuko dira, gutxienez. Ahalegina egingo da (batzorde akademikoak egindako gonbiteen bidez) programatik kanpoko ikertzaileak egon daitezen jardunaldietan, hala unibertsitateetakoak nola ikerguneetakoak, estatukoak zein nazioartekoak, haien ekarpena balio handikotzat jotzen baita. Ikasleek hiru jardunalditara joan beharko dute programan egon bitartean: tesia denbora osoz egiten ari direnek urtean jardunaldi bat egingo dute; denbora partzialez ari direnek, hiru jardunaldi bost urtean.\nLiteratura eta literaturaren teoriari buruzko mintegiak\nDoktorego programak antolatutako mintegiak. Programako irakasle/ikertzaileek eta gonbidatuek estatukoak nahiz atzerritarrak parte hartuko dute, eta aztergai izango dira alderdi kontzeptual eta metodologikoak eta haien aplikazioa ikerketan.\nDoktoregaiak gaitasunak eskuratzea lan hipotesiak formulatu eta doktorego ikerketari aplikatutako estrategia metodologikoak aukeratzeko. Gainera, ohitura hartzea ikertzaile seniorrekin harremanetan jartzeko.\n"Bertaratze kontrolak. Doktoregaiak mintegiaren ondorioei buruzko txosten bat idatziko du, mintegiaren balorazio pertsonala jasoko duena, besteak beste."\nMugikortasun egonaldiak unibertsitateetan eta ikerguneetan\nJarduera honen barruan ekintza hauek daude aurreikusita: - Programako batzorde akademikoak argitara ematea kanpoko unibertsitate eta ikerguneen eskaintzak doktoregaiek bertan ikerketa egonaldiak egiteko. - Master eta Doktorego Eskolaren web orrian informazio eguneratua izatea beste unibertsitate batzuetan eta erreferentziako ikerguneetan egonaldiak egiteko eta elkarlanean zuzendutako doktoregoak egiteko dauden laguntzez. Edozelan ere, doktorego programako batzorde akademikoak eman beharko dio onespena proposatzen den mugikortasun ekintza bakoitzari. Proposamenak, gutxienez, puntu hauek izan beharko ditu: - Egonaldia egingo duen doktoregaiaren izena. - Ekintzaren helburuak. - Xede unibertsitatea edo ikergunea. - Denboraren plangintza. - Harremanetarako pertsona xede ikergunean. Erraztasunak emango dira doktoregaiek mugikortasun deialdietan parte hartzeko. Bidaiei eta jardueretan (ikerketa mintegiak, biltzarrak¿) izena emateari buruzko informazioa emango zaie deialdi horietan parte hartu nahi duten ikasleei.\n-Doktoregaiak gai izatea arlo eta kultura askotako inguruneetan lan egiteko. -Doktoregaiak gai izatea ikertalde batean beste hizkuntza batzuetan komunikatzeko. -Doktoregaiek trebetasun sozialak eskuratzea jatorri kultural eta ikerketa ibilbide oso desberdinak dituzten ikertzaileekin lan egiteko. -Doktoregaiak gai izatea epe ertain/luzean ikerketarako erabilgarriak izango zaizkien kontaktuak egiteko.\nTesi zuzendariek ziurtatu beharko dute doktoregaiek honako hauek entregatzen dituztela: - Doktoregaiak egonaldia egin izanaren ziurtagiria. - Egonaldiaren ondorioz lankidetzan egindako argitalpen edo hitzaldiak. - Doktoregaiek atzerriko unibertsitate eta ikerguneetan egindako hiru hilabetetik goragoko egonaldien kasuan, nazioarteko tesia egiteko proposamena. Egonaldi horiek jardueren dokumentu pertsonalizatuan jasoko dira.


Segurola-Larrañagak irabazi dute azken partida eta sustoa eman diete Ansa II-Martirenari | Oriamendi 2010\nSegurola-Larrañagak irabazi dute azken partida eta sustoa eman diete Ansa II-Martirenari\nSegurolak eta Larrañagak 27-40 irabazi zieten Ansa II.ari eta Martirenari Binakako Erremonte Txapelketako ligaxkako azken partidan.\nAnsa II-Martirena, multzoko lehen postuan amaitu dute 12 punturekin, laugarren postuan dagoen Juanenea-Aizpuru III.aren aurka neurtuko dira finalerdian. Beste finalerdian, Urrizak eta Labakak, Goikoetxea V.a eta Barrenetxea IV.aren aurka jokatuko dute.\nAnsa II.ak eta Martirenak 26 tanto egin behar zituzten aurrena amaitzeko eta 26 tanto baino gutxiagotan geratzeko zorian egon ziren. Segurolak eta Larrañagak presiorik gabe jokatu zuten txapelketako partidarik onena eta euren lehen partida eta bakarra irabazi zuten.\nUrdinak 19-35 irabazten hasi ziren eta bazirudien gorriak puntu negatiboan utziko zituztela, baina 25-38an 26. tantoa egin zuten eta lidergoa ematen dien puntua salbatu zuten.\nSegurolak eta Larrañagak partidarik onena jokatu zuten. Larrañagak sakearekin eta piloteoarekin agindu zuen eta arlo guztietan hobeak izan ziren Ansaren eta Martirenaren aurka.\nLarrañagak 17 tanto egin zituen, horietako sei sakearekin, akats batekin. Ederki lagundu zion Segurolak 15 tanto eta akats bakar batekin. Zenbakietan ikusten denez, oso seguru egon ziren. Gorrietan Ansak 13 tanto egin zituen 4 hutsekin, Martirenak 12 tanto egin zituen, horietako lau saketik, eta lau huts egin zituen.


Gaia: Oilarrak kukurruku egin eta hurrengo eguna argitzeko irtenbidea bilatzea.\nGirotzea: Intenporala, baserri batean, mendian, basoa eta itsasoa.\nMundu guztiak uste du oilarrek kukurrukua eguzkia irtetean egiten dutela. Baina, egia esan, alderantziz da: oilarraren kukurrukuak eguzkia esnatzea dakar eta mugimenduan jartzea. Hori dela eta, Nino Oilar eztarria gorrituta lokartu zen gauean, «ku» esateko gai ere ez zela, Samuel pare bat zuringoren bila joan zen. Baina, une horretatik aurrera, beste hainbat animaliarengana jo behar izan zuen (oiloak, ipurtargiak, erleak, lehoiak, tapikuak…), oilarraren eztarria sendatzeko erremedioa lortzeko.\nNONO GRANERO narratzailea, irudigilea, idazlea eta txotxongilolaria da. Arte Ederretako lizentziaduna da; ikasketak laster bideratu zituen heldu eta haurrentzako istorio eta ipuinak sortzera. Lanak argitaratu ditu Espainian, Frantzian eta Danimarkan. Bere liburuetako batzuk haurrentzako edizioetan munduan oso ospetsuak diren zerrendetan sartu izan dira, besteak beste, The White Ravens zerrendan; azken hori Municheko Gazteriaren Nazioarteko Liburutegiak antolatzen du. Miamiko Cuatrogatos Fundazioak prestatutakoan ere sartu izan dira.\nEgileari buruz informazio gehiago jakiteko >>>ikusi bere bloga<<<.\nLLUÍS FARRÉ Bartzelonan jaio zen, 1970ean. Arte Ederrak ikasi zituen Bartzelonako Unibertsitatean. Haur eta gazteentzako liburuetako eta testu liburuetako irudiak egiten ditu. 1995ean, Irudigintzaren Lazarillo Saria jaso zuen.\n• Testua istorio tradizional lotu gisa garatzen da; bertan, protagonistak segidako pertsonaiak aurkitzen ditu, mundutik zehar egiten den bidaia txiki bilakatzen den periploan.\n• Asko dira istorio honetan parte hartzen duten eszenatoki eta pertsonaiak: baserriak, erlauntzak, basoa, itsas sakonerak, lehoiak, erlamandoak, erleak, ipurtargiak, oiloak…\n• Protagonistak aurre egiten die zailtasunei, bere helburua lortzeko asmoz; helburua irtenbide harrigarriaren eta zentzugabearen bidez betetzen du.\n• Lluís Farréren irudiek umore, freskotasun eta naturaltasun ukitua azpimarratzen dute.\nSustatzen diren balioak: Zailtasunak gainditzea, ahalegintzea. Umorea. Adiskidetasuna\nEzaguera arloak: Hizkuntza eta Literatura, Balio Etiko eta Zibikoak.\nEgilea: Nono Granero.\nMarrazkilaria: Lluís Farré.\nZenbakia bilduman: 20.


DiManD proiektu europarrak 14 doktorego tesi eskaintzen ditu 4.0 Industrian - Mondragon Goi Eskola Politeknikoko albisteak - Mondragon Unibertsitatea\nDiManD proiektu europarrak 14 doktorego tesi eskaintzen ditu 4.0 Industrian\nDiManD proiektu europarra (Digital Manufacturing and Design – Innovative Training Network) Europar Batasunak finantziatutako programa bat da, eta 4.0 Industria arloko 14 doktoretza kontratu eskaintzen ditu. Elkargoko kideak formakuntza zentro zein enpresa industrialak dira, eta Italia, Irlanda, Norvegia, Erresuma Batua edo Portugal bezalako herrialdeetan zehar daude sakabanatuta.\nProiektua 2019ko maiatzean atera da, eta horrekin batera, europar elkargoa osatu duten kideek kontratatuko dituzten 14 doktoretza postuetarako eskaera epea ireki da. Aurreikusten da hautatutako pertsonak DiManD proiektuko erakunde onuradunetara 2019ko urrian sartzea.\nEskaerak aurkezteko epe muga 2019ko ekainaren 29a izango da, gaueko 23:00etan (CET). DiManD ITN web orrian informazio zabala aurkitu daiteke ikerketa programaren, eskaeren hautaketaren irizpideen, eskaintzen diren proiektuen eta eskaera prozeduraren inguruan.\nDoktorego tesi eskaintzen gai zerrenda:


Bizitzeko gutxieneko errenta: ez da onartuko Bizitzeko Gutxieneko Errentaren eskaerarik zerbitzu honen bidez. BGE eskaera aurkez dezakezu Bizitzeko Gutxieneko Errentaren zerbitzu jakinean .\nZerbitzu hau zure konfiantzazko eta ziurtagiri digitala edo Cl@ve duen pertsona baten izenean erabil dezakezu. Zerbitzuan zure aurkezpenaren ziurtagiri bat eta dokumentazioaren erregistroa emango zaizu.\nZerbitzu honen bidez, beren izenean edo beste norbaiten izenean jarduten duten pertsonek idazkiak, eskaerak edo jakinarazpenak aurkeztu eta Gizarte Segurantzako Institutu Nazionalari helarazi ahal dizkiote erregistro elektroniko bidez, betiere, Gizarte Segurantzaren Egoitza Elektronikoan haiek aurkezteko zerbitzu zehatza ez badago. Ez da onartuko Bizitzeko Gutxieneko Errentaren eskaerarik zerbitzu honen bidez.


LABORAL Kutxak eta Euskadi Fundazioak hitzarmena sinatu dute harrobiko txirrindularitza bultzatzeko - Mondraberri\nMikel Landa LABORAL Kutxaren Arrasateko egoitzan izan da\nLABORAL Kutxak eta Euskadi Fundazioak hitzarmena sinatu dute harrobiko txirrindularitza bultzatzeko\nKadeteak, gazteak eta 23 urtez azpikoen elitea, emakumezko zein gizonezkoetan, babestera mugatuko da lankidetza.\nXabier Egibar, LABORAL Kutxako Negozio Garapenerako zuzendaria eta Mikel Landa, Euskadi Txirrindularitza Fundazioko presidentea.\nTestua eta argazkiak: LABORAL Kutxa / Beheko testua: mondraberri.eus / 2018ko abenduak 4, asteartea\nLABORAL Kutxak gazteei euren gaitasunak eta prestakuntza ahalik eta duintasunik\nhandienarekin garatzen lagunduko dieten oinarriko proiektuetara bideratzen ditu, nagusiki, kirol-babesak, eta emakumeak eta gizonak berdintzat hartzen dituen alderdi inklusiboak ere funtsezkoak dira bere filosofian.\nProtokolozko sinaduraren ostean, pozik azaldu du Mikel Landak: «Garrantzi handikoa da\nguretzat LABORAL Kutxaren babesa izatea, datozen urteetan gure eginkizuna aurrera\neramateko». Txirrindulari arabarrak gogorarazi duenez, Fundazioaren erronka nagusia da\nbelaunaldi gazteei erraztasunak ematea txirrindularitzan jarduteko: «Gure ametsa da nahi duten Euskadiko neska-mutilei txirrindularitzan albait baldintzarik onenetan jarduteko aukera ematea».\nBestalde, Xabier Egibarren hitzetan: «% 100ean gatoz bat Fundazioaren helburuekin. Bi\nerakundeok oso sakon ditugu sustraiak lurraldean eta ahaleginaren, hobekuntzaren eta\nelkarlanaren balioetan oinarritzen gara gure jarduera gauzatzeko». Euskal zuzendariak erantsi du: «Gazteen artean txirrindularitza bultzatzea bide ezin hobea da bizimodu osasungarria sustatzeko eta ingurunea hobeto zainduko duen etorkizuna eraikitzeko».\nErakundeok elkarlanean ari dira, dagoeneko, zenbait ekimen abian jartzen, txirrindulari-\nlasterketak osatzeko eta proiektuaren alderdi soziala eta eraldatzailea bistaratzeko. Hala,\naurreikusi dute prestakuntza- eta dibulgazio-jardunaldiak egitea hainbat ikastola, ikastetxe eta prestakuntza-zentrotan, harrobiko txirrindularitzari lotutako jarduerak hobeto gizarteratzeko.\nEra berean, herritarrek parte hartzeko ekintzak programatuko dituzte, familiei zuzendutako txirrindularitza ludikoa ezagutarazteko eta sustatzeko.\nLABORAL Kutxak oso ondo baloratu du bizikletaren arloan ospe handia duten bi enpresak, ORBEAk eta Etxeondok, hasiera-hasieratik babestu duten proiektu horrekin bat egitea. «Helmugara heltzea bezain garrantzitsua da bidaide onak izatea», azpimarratu du Egibarrek.\nBalioetan erabateko adostasuna abiapuntutzat hartuta, LABORAL Kutxak bide partekatu bati ekingo dio, beraz, 3 euskal enpresek sormena eta ahaleginak batuz Fundazioaren jarduerari babesa emateko.\nEuskadi Txirrindularitza Fundazioa euskal txirrindularitzaren erreferentea da 1993az geroztik, eta kirol hori sustatu, ezagutarazi eta garatzea du helburu. Patronatua goitik behera berritu zen 2017an, eta Mikel Landa da oraingo lehendakaria. Oinarri soziala 1.500 bazkidek osatzen dute.\nHoriek, mugarik gabeko maitasunaz gain, euskarri ekonomiko handia ematen diote proiektuari, 500 bat gaztek txirrindularitzan jardun dezaten.\n'What is bertsolaritza' dokumentalean ere bidelagun\nBestalde, gaur egin dute bertsolaritza mundu zabalean ezagutaraztea helburu duen 'What is bertsolaritza' dokumentalaren prentsaurrekoa.\nEtxepare Euskal Institutua eta Mintxola Ahozko Lantegiarekin batera, LABORAL Kutxak bere ekarpena egin du proiektu honetan ere.\n20 minutuko ikus entzunezko pieza hau Youtube kanalean egongo da ikusgai datozen egunetan. Ingelesezko dokumentala da, eta euskara, gaztelera eta frantsesezko azpi idatziekin ikus daiteke.


Sofaren joerak 2022rako | Apaindu\nMaria Jose Roldan | | Bulegoko materiala\nEdozein etxetako egongelan, sofa funtsezko elementuetako bat da bakoitzaren gustuen araberako dekorazioa lortzeko orduan. Aukeratutako sofa motak markatuko du etxeko gela barruan dekorazio-estiloa. Zalantzarik gabe, egongela bezalako etxearen zati garrantzitsu bat apaintzeko funtsezko pieza da.\nHurrengo artikuluan erakutsiko dizuegu urteko joera sorta bat etxeko egongelarako edo jangelarako sofak egiteko orduan.\n1 Belusezko sofak\n2 Ereduzko sofak\n3 Sofa modularrak\n4 2022. urteko izar koloreak\n5 Kuxinen garrantzia\n6 Larruzko sofak\n7 Dekorazio minimalista\nSofaren ehungintzari dagokionez, aurtengo material izarra belusezkoa da. Sofari berotasuna ematen laguntzen duen materiala da eta baita gela osoan dekorazio estilo dotorea lortzen laguntzen duena. Belusezko sofetan gehien erabiliko diren koloreei dagokienez, tonu argiak dira, arrosa adibidez.\nSofei dagokienez, beste joera bat diseinu desberdinak dituztenak dira. Diseinu egokiaz gain, Aipatutako sofaren osagarriak ere modan egongo dira. Ez du minik egiten sofaren gainazal osoan kuxinak edo mantak jartzeak. Osagarriek ez dute zertan mota edo tamaina berekoak izan.\nGarrantzitsuena da sofa hutsik ez dela hautematea eta egongela dekorazioari zentzua ematen laguntzen dion zerbait gainean. Hori dela eta, diseinu ezberdinetako eta osagarri ugari dituen sofa baten alde egitea apustu segurua da aurtengo joera den egongela bat lortzeko orduan.\nZure egongela handiegia ez bada, nahi duzun moduan jar dezakezun sofa modular baten alde aukera dezakezu. Sofa modularrak izango dira aurtengo joeretako bat eta horiei esker zure egongelako espazio guztia aprobetxatu dezakezu. Sofa mota hauek ezin hobeak dira edozein egongela edo jangelarako, nahiz eta bere neurriak ez diren handiegiak izan.\n2022. urteko izar koloreak\nSofei dagokionez, joera jarriko duten koloreak argiak izango dira. Arrosa edo aran bezalako tonuak aukeratu ditzakezu egongelan sofa bat jartzerakoan. Kolore horiez gain, estilotik pasatzen ez diren beste batzuen alde egin dezakezu, zuria edo beltza adibidez. Arrosa bezalako tonuen gauza ona da beste kolore mota batzuekin ezin hobeto konbinatzen dutela, adibidez moreak edo urdinak. 2022an modan egongo diren beste kolore batzuk zertzeta izango dira. Pixka bat ausartagoa bazara eta dekorazio modernoa gustatzen bazaizu, beti aukeratu dezakezu ziape tonuko sofa bat aukeratzea.\nKuxinak edozein sofatarako beti egokiak diren osagarriak dira.2022an zehar, kuxinak joera izango dira egongelan duzun sofaren gainean jarri ahal izateko. Tamaina ezberdinetako edo kolore ezberdinetako kuxinak jar ditzakezu. Kolore argien kontraste handia sortuz beste ilunagoak direnekin, dekorazio egungo eta modernoa lortzen lagunduko dizu egongela bezalako gela batean.\nLarrua sofarekin primeran konbinatzen den materiala da, gela osoan giro dotorea sortzen lagunduz. Larruaren gauza ona da egongelan erabili nahi duzun ia edozein dekorazio-estiloarekin ondo datorrela. Honetaz gain, merkatuan mota guztietako larruzko sofak aurki ditzakezu gehien gustatzen zaizuna arazorik gabe aukera dezazun. Larruzko sofa modernoa eta egungoa ezin hobea da modan egoteko eta gela moderno bat sortzeko.\nSofei dagokionez aurtengo beste joera bat dekorazio estilo minimalista da. Ez dago gaizki gela txikiegia izateak, Dekorazio minimalista ezin hobeto moldatuko baita haren barruan. Ez dago gaizki eserleku gutxiko sofa txiki bat edukitzeak, ezin hobea baita minimalista bezalako estilo batekin konbinatzen denean. Denda batera joan eta zure egongelan ezin hobeto egokitzen den sofa hori aukeratu besterik ez duzu egin behar.\nAzken batean, Hauek dira aurtengo sofariei dagokienez joera batzuk. Gogoratu sofa edozein egongelan funtsezko pieza dela eta ondo ateratzea garrantzitsua dela gainerako egongelarekin primeran konbinatzeko eta gela modernoa bezain dotorea eta egungoa izateko.\nArtikuluaren bide osoa: Hasiera » apainketa » Bulegoko materiala » Sofaren joerak 2022rako\nNola jarri zoru laminatua gelen artean\nNola egin Japoniako panelak zure leihoetarako


Oñatiko odol emaileen elkarteak urteko egutegia finkatu du — Oñatiko udala\nOñatiko odol emaileen elkarteak urteko egutegia finkatu du\nAbuztuan autobusa etortzea aurreikusten da eta gainontzeko 11 hilabeteetan odola Enpresagintza fakultatean eman ahal izango da\n2021 urtean 12 odol ateraldi programatu ditu herriko emaileen elkarteak eta egutegian zehaztu ditu. Gauzak ondo, abuztuan elkarteko autobusa etorriko da Oñatira eta gainontzeko hilabeteetan Enpresagintza fakultatean gauzatuko dira odol emateak. Beti ere, unean uneko osasun egoerak eskatzen duen segurtasun protokolo berezia jarraituta. Horrek esanahi du odola eman nahi duenak aurrez hitzordua eskatu behar duela, bi bide daude horretarako: Donostiatik odol emaile direnei zuzenean bidaltzen zaizkien gonbidapenei erantzun eta ordua eskatzea edota gonbidapena jaso gabe odola eman nahi dutenek, edo odola lehen aldiz eman nahi dutenek, odol-emate egunean bertan elkartearen telefonora deitzea ordua eskatuz, hauxe zenbakia: 943 00 78 84.\n2021eko Oñatiko egutegian hileko bigarren ostirala da gakoa, apirilean izan ezik, gainontzeko hilabeteetan, bigarren ostiralez izango baitira odol ateraldiak gurean. Apirilean araua apurtu egingo da, esan bezala, eta, Aste Santuko jaiegunak tarteko, hitzordua, hileko hirugarren ostiralera atzeratu da. Donostiatik propio etortzen den mediku eta erizain taldea Enpresagintza Fakultatera hurbilduko da aurrez zehaztutako egunetan. Odola emateko urteko lehen aukera, lehen hitzordua, ostiral honetan izango da, hilaren 8an, Enpresagintza fakultatean, arratsaldeko 16:30tatik 20:00tara.\nIaz odola ematera hurbildu ziren guztiak bereziki eskertu nahi dituzte Oñatiko odol emaileen elkartetik. Ez zen urte erraza izan, ezta odola emateko ere; protokolo berezi bat ezarri behar izan zen, hainbat hilabetetan ateraldiak Kiroldegian egin ziren, espazio handiagoa izate aldera, eta emaileek hitzordua eskatu behar izan zuten, esan bezala. Baina erantzuna ona izan zen. Bide batez, odol beharra beti dagoela ere gogorarazi nahi dute elkarteko arduradunek.


Badok | “Asmoa ez da erritmo arraroak sartzea sartzeagatik, baina horrela atera da”\n“Asmoa ez da erritmo arraroak sartzea sartzeagatik, baina horrela atera da”\nBraulio izenarekin lau abestiko EP bat argitaratu zuten Kepa Arakistainek (RSK, Skandalo Publiku, Gominols eta Norman) , Alex Ariznabarretak (Elektrodols, Norman, Camachos eta Nor Naiz) eta Ruben Bernedok (Ezbaian, Stierkols, Drongener, Üther, Laupelau, Norman eta Jake Mate) iazko maiatzean. Norman taldean elkarrekin aritutako hiru lagunek musikalki beste bide batzuk hartu edo eta arakatu dituzte Mutrikuko AME estudioetan grabatutako lanean. Kepa eta Rubenekin egin dugu hitzordua taldearen nondik norakoen inguruan berba egiteko.\nAlex Ariznabarreta + Ruben Bernedo + Kepa Arakistain = Braulio\nBrauliorekin zatozte oraingoan, baina Norman non utzi duzue? Lozorroan?\nNorman bere motelean dago oraingoz. Ama gaixorik dauka eta zaindu beharrean dagoenez, denboralditxo bat pasatuko du Bates motelean.\nEta bitartean Braulio sortu duzue? Zer dela eta?\n[Kepa Arakistain] Normanetik kanpo zerbait egitea nuen buruan. Lasaiago ibiltzeko gogoa nuen, etxetik gertuago zerbait egiteko, beste tenpo batzuk, beste estilo batzuk… Urte asko daramatzagu musika munduan eta gorputzak eta buruak hala eskatzen zidaten. Proiektu pertsonal bat bezala sortu zen Norman oraindik martxan zegoela.\nEta Normanen zurekin zebiltzan lagun bi hartu zenituen.\nBai eta ez. Hasiera batean, Mikel anaiarekin eta Mikel Breixo Danbalarekin hasi nintzen entseatzen. Banuen anaiarekin zer edo zer egiteko gogoa. Hala eta ere, zaila egiten zitzaigun batzea, eta euren baimenarekin Ruben eta Alexekin jarraitu nuen aurrera. Gero, hiruron artean, aitortu behar dut, buelta bat eman diogu taldeari. Nire gauzetatik hasi zen, baina beste bide bat hartu du azkenean.\nIzen xelebre bat nahi nuen taldearentzat. Zerbait motza, eta Braulio gustuko nuenez, horrela geratu zen.\nLehen hurbiltasuna aitatu duzu Kepa. Non batzen zarete?\nEibarren eta Ondarroan txandaka batzen hasi ginen Alex eibartarra delako eta beste biok ondarroarrak, baina 2021ean gure kanpo basea Ondarroan ipintzea gustatuko litzaiguke. 2007tik ibili naiz Eibarrera bueltaka eta eskertzen dut Ondarroan entseatzea. Mutrikun bizi naiz eta hurre-hurre geratzen zait.\nGrabazioa ere etxetik gertu egin duzue\nHori da. Nire etxetik 25 metrora-edo dago AME grabazio estudioa eta hori luxu bat da. Eskertzen da erosotasuna. Aitatu bezala, urteak daramatzagu musika munduan eta badakigu grabazio batek zer suposatzen duen: estudioak nekatu egiten du, joan-etorriak, laneko orduak galdu…\nEta gustura geratu zarete?\nBai. Axular Arizmendi [AME estudioko soinu teknikaria] aspaldiko laguna dugu, eta elkarrekin zer edo zer egiteko gogoa geneukan. Proba modura “Eroa” abestia grabatu eta masterizatu genuen, eta gustura geratu ginenez, beste hiru grabatzera animatu ginen. Berak bazekien zer nahi genuen eta ondo ulertu dugu elkar. Pandemia ofizialki hasi baino astebete lehenago grabatu genuen. Momentuan esku artean genituen lau abestiak grabatu genituen. 20 minutuko iraupena dauka EPak.\nElkarrekin, batera grabatu zenituzten abestiak.\nBai, horrela da. Egiari zor, bere estudioa bakarka grabatzeko egina dago. Hala eta ere, aurretik ere bazituen eginak batera egindako grabaketak eta gurekin ere horrela egin zen.\nEzbaian taldeak ere ez zuen horrela egin?\nHori da. Ruben Ezbaianekoa ere bada eta eurena grabatzeko egurrezko kaxa batzuk prestatu zituzten anplien gainean ipintzeko. Horiekin distortsioa ekidin nahi zuten eta bakoitzak bere instrumentua soilik grabatu. Hau da, mikro bakoitzetik bakoitzaren instrumentuaren soinua grabatu. Kaxa horiek Axularri oparitu zizkioten eta horiek erabili ditugu guk ere.\nZer soinu bilatzen zenuten hori eginda?\nSoinu naturala. Zuzenekoetan emango dugunaren antzerakoa. Grabazioan erabili ditugun instrumentu edo pedalak zuzenean erabiltzen ditugun berberak dira. Hori bai, lehenengo soinua grabatu dugu eta gero ahotsa. Ostean masterizazioa online egin behar izan genuen itxialdiagatik. Erronka bat izan da bai berarentzat, bai guretzat. Argi genituen gauza batzuk eta errespetatu egin ditu.\nBizi dugun egoerarekin zuzenean aurkezteko aukera gutxi, ezta?\nHorrela da. Lau kontzertu eman ditugu eta gehiagorako gogoz gaudela ezin uka. Ondarroako Gaztetxean lagunen aurrean saio berezi bat egin genuen, Beikozini aretoan Dena taldearekin batera kontzertu bat, Mutrikuko txiringitoan beste bat, eta azkena, Durangoko Azokarako Plateruenan. Egia esan, “Eroa” abestia masterizatu ostean online zabaldu genuen eta irratian ipini zuten, BADOK-ek ere argitaratu zuen, kontzertu bat edo beste egiteko proposamena heldu zitzaigun, baina ezin askorik mugitu. Pena izan da.\nEta zuzenean zer eskaintzen duzue?\nMomentuz zortzi abesti ditugu. Guztiak gureak. Orain berriak prestatzen bagabiltza. Baditugu hiruzpalau hasita. Horrez gain, Bap!! taldearekin lotutako bilduma baterako ere bagabiltza zer edo zer prestatzen. Rock-and-rolla egiten dugu, psikodelia puntu bat ere izan dezake, baina ez gara etiketa zale. Oinarria rocka da eta gero ukitu ezberdinak. Asmoa ez da erritmo arraroak sartzea sartzeagatik, baina horrela atera da.\nAstea laburrean #1\nETIKETAK:Alex AriznabarretaBap!!BraulioEzbaianKepa ArakistainNor NaizNormanRuben BernedoÜther


Independentziaren protokoloak 1789, Nafarroako erresuma - - uztarria.eus\nIndependentziaren protokoloak 1789, Nafarroako erresuma\nUrolakoen Napar Zuzterrak 2022-01-01 13:47\nUrtea ongi hasteko, Xabier Irujo berriz datorkigu dokumentu apurtzaile batekin.\n1789koa da agiria. Frantziar iraultza hasia zen eta bertan sortu berri zen asanbladak Nafarroako foruak deusestatzeko erabaki irmoa hartu zuen feudalismoa ezabatzearen aitzakiarekin. Egoera horren aurrean Etienne Polverelek, Nafarroako Erresumako sindikoak (ordezkariak), 1789an Batzar Nazional Konstituziogilearen eta Frantziako erregearen aurrean defendatu zuen nafar estatua erresuma independentea zela eta ez zela inoiz Frantziako Erresumaren parte izan; beraz, bere menpekoak ez ziren frantsesak, nafarrak baizik.\nHorregatik guztiagatik, Frantziako Batzar Nazionalak ez zuen ez eskubiderik ez lege gaitasunik nafarren konstituzioa erreformatzeko, beren foruak baitziren. Nafarroako Erresumako Estatu Orokorrek sindikoaren diskurtsoa eta hark jasotako printzipioak egiaztatzen zituzten dokumentuak jasotzen zituen liburu bat argitaratzeko agindu zuten.\nLiburu hau Nafarroako erresumaren historiako dokumentu politiko garrantzitsuenetako bat da. Nafarroaren independentzia politikoaren defentsa arrazoitua da, erresumako erakundeek berek idaztea agindu eta 1789ko iraultzaren gehiegikerien aurrean babestu eta argitaratu zutena.\nOrdu erdi pasatxo irauten duen bideo honetan ikusiko dituzue Euskal Herriaren independentziari buruz inoiz idatzi diren esaldi perfektuenak. Irujok, gaur egungo euskal historialari entzutetsuenak, ohiko zorroztasunarekin azaltzen ditu dokumentu horren ideia nagusiak eta, beste behin, Euskal Herriaren historiari buruz ustez genekiena irauli egiten du.\nBide batez, erronka botatzen diogu ikus-entzuleei: ezetz topatu Etienne Polverelen liburuaren euskarazko bertsioa!


Enbaxadore - Wikipedia, entziklopedia askea.\nEnbaxadorea atzerriko gobernu baten edo nazioarteko erakunde baten aurrean egiaztatutako funtzionario diplomatiko bat da, jaio den herrialdearen ordezkari bezala lan egiteko. Ohiko hizkeran, atzerriko hiriburu batean dagoen ordezkariari esaten zaio enbaxadore. Herrialde hartzaileak, enbaxadoreari, enbaxada izeneko lurralde propio eta zehatz bat ematen dio, immunitate diplomatikoa duena.\nBi herrialderen arteko diplomazia kasuetan, enbaxadoreak eta enbaxadak, estatu interesa duten gaiei buruz jarduten dute, ordezkatzen den herrialdea eta herrialde hartzailearen artean. Gai horiek, politika, ekonomia, diplomazia, kultura, turismo edo merkataritzari buruzkoak izan daitezke, baita itunak eta nazioarteko harremanetan egon daitezkeen beste gai asko ere.\nEstatu egiaztatzaileak, atzerriko herrialde horretan hiritar gutxi baditu, aipaturiko funtzioez gain, kontsulatu batenak gehitzen dira misio diplomatiko beraren barnean, non, enbaxada duen herrialdean bizi diren bere herrialde bereko hiritarren arazo eta gaiak jorratuko dituen. Atzerrian dauden bere herrialdeko hiritarren segurtasuna bermatzeko lan egingo du, eta bere herrialdeko gobernua eta herrialde hartzailearen arteko mezularia ere izango da.\nBNF: 12651114q (data)


Parkean ere euskaraz . diariovasco.com\nParkean ere euskaraz\nHaurrak parkean euskaraz ibiltzea da 'Parketarrak'en helburua. / ARIZMENDI\n'Parketarrak' egitasmoa Donostiako hamaika auzora iritsiko da astelehenetik aurrera, haurrek jolasean euskara erabili dezaten\nDonostiako Udaleko Euskara Zerbitzuak eta auzoetan antolaturiko euskara batzordeek 'Parketarrak' egitasmoa antolatu dute hiriko hamaika auzotan udazkenean. Lehen saioak Altzan, Aieten eta Amara Berrin izango dira, datorren astelehenean, irailaren 26an. Ekimenaren helburu nagusia haurrak kalean eta parkeetan jolasean ari direnean euskara erabiltzea da.\nUrtxintxa eskolak aurrera eramango duen egitasmo hau bi programatan banatuta dago: bata, 'Zabu-zibu', 3-5 urte bitarteko haurrentzat eta beraien familientzat antolaturikoa eta, bestea, 'Txirrintxon', 6-9 urte bitarteko haurrentzat. Horrela, egitasmoaren lehen txandak datorren astelehenean hasi eta urriaren 28ra bitartean iraungo du eta Donostiako plaza eta parke anitzetan jolasak antolatuko dira. Egitasmoa doan eskainiko da.\nAntolatzaileek adierazi dutenez, egitasmoak oso harrera ona izan zuen joan den urtean. 'Zabu-Zibu' programan 1.200 bat haurrek eta 225 gurasok parte hartu zuten, eta 'Txirrintxon' programan, berriz, 974 umek. Horrela, egitasmoaren arrakasta ikusita, aurten ere 11 auzotan egingo da: Altza, Bidebieta, Intxaurrondo, Martutene, Loiolako Erriberak, Amara Berri, Añorga, Parte Zaharra, Egia, Aiete eta Igeldo.\nDonostiako hamaika auzo horietan euskara batzordeak sortu dira eta plangintza bat aurrera eramaten ari dira euskara sustatzeko auzoan bertan. Plangintza horien helburuetako bat euskara aisialdi eremuetan erabiltzea da, eta horretarako Parketarrak ekimena «oso eraginkorra» dela ikusi dute Euskara Zerbitzuak eta auzoetako euskara batzordeek.\nHorrela, urte osoan zehar, hiru txanda edo ekitalditan banatuta, aipatutako hamaika auzoetan egiten ari da ekimena: martxoan, maiatzean eta iraila-urrian. Txanda bakoitzak lau saio izango ditu (astero bat), 3-5 urte bitarteko haurrentzat bata eta 6-9 urtekoentzat bestea.\nMiren Azkarate Donostiako Udaleko 2016 Hiriburutzako, Kulturako, Euskarako eta Hezkuntzako zinegotzi ordezkariaren hitzetan, ekimenaren helburu nagusia familiek eta haurrek parkean euskaraz egitea da.\n«Jolasak lagungarriak dira horretarako, jolasen bitartez hizkuntza lantzen baita batetik eta euskara kalean erabiltzeko ohitura areagotzen baita bestetik. Hizkuntzaren erabilera ludikoa lantzen da, hau da, euskaraz jolas egiten ondo pasako dute eta lagunarteko harremanak euskaraz eraikitzeko urrats garrantzitsua izango da», azaldu du.\nAzkarateren iritziz, giltzarria da haurrek ikustea euskara esparru guztietan erabili dezaketela eta ez dutela nahitaez gaztelerara jo beharrik jolasteko, behar dituzten esamoldeak edo esaerak aurkitzeko.\n«Haurrek eta gazteek, sarritan, eskolan edota familian bakarrik erabiltzen dute euskara. Kalean, berriz, aisialdian, gauzak aldatu egiten dira eta lagunartean komunikatzeko garaian, euskara askoz ere gutxiago erabiltzen dute eta sarritan nahikoa txikitatik hasten da prozesu hori. Joera hori aldatzeko Parketarrak ekimena lagungarria da oso», adierazi du.


Zer jakin behar dut alkoholdun edariak kontsumitzen baditut? - Dya Gipuzkoa\nZer jakin behar dut alkoholdun edariak kontsumitzen baditut?\n15 uztaila, 2019 AlbisteakDYA Gipuzkoa\n1. Ez duzu alkoholik kontsumitu behar:\n18 urtez beherakoa bazara, garapen fisiko eta psikologikoan dagoen zure organismoari gehiago eragiten bait dio. Gainera legeak debekatu egiten du.\nGibeleko, giltzurruneko edota Gaixotasun psikiatrikoren bat baduzu.\nMedikazioren bat hartzen ari bazara.\nHaurdun bazaude, alkoholak fetuan arazoak eragiten bait ditu, esaterako, garapenean atzerapenak, pisu galerak…\nEz dezazun inoiz alkoholik edan beste batzuek egiten duten bera egiteagatik edo hobeto pasatzearren.\n2. Alkohola edatea erabakitzen baduzu, era arduratsuan egin arriskuak saihesteko. Kontuan har ezazu ondorengoa, arazo desatseginak ekiditeko:\nUrdail betearekin edan ezazu beti, aurretik zerbait janez.\nHartzen duzun alkohol kantitatea kontrolatu eta ez itxaron mozkorkeriaren sintomak izatera arte edateari uzteko. Urdailean oraindik zure egoera larriagotuko duen alkohol kantitatea geratuko da xurgatzeke.\nSaiatu alkoholdun edari mota desberdinak ez nahasten.\nEz nahastu alkohola beste substantzia batzuekin, gehienetan hauen arteko interakzioa edo efektuen indartzea ematen baita.\nEz galdu zure edaria begien bistatik, desiratzen ez duzun zerbait bota diezazukete.\nKopen artean ura edo edari alkoholgabeak ere hartu.\nEdan baduzu ez gidatu, ahalmenak kaltetuak ez dituzula uste baduzu ere. Ez zaitez igo edan duen norbaitek gidatzen duen moto edo auto batean ere.\nSexu harremanak izan behar badituzu, gogoratu zaitez gaixotasun transmisioak edo desiratu gabeko haurdunaldiak saihesteko babesa erabiltzeaz.\nEdan ondoren gaizki aurkitzen bazara eta konortea galduko duzula uste baduzu lagunduko dizun norbait abisatu.\n3. Ez dezazun inoiz bakarrik utzi gehiegi edan duen eta ondo aurkitzen ez den lagun bat.\nUne horietan garrantzitsua hura da eta ez gurasoen liskarra.\n← San Juan gau magikoan, arriskurik gabe ospatzeko aholkuak\tGidatuko al zenuke 90km/orduko zapi bat begietan jarrita? →\nOngizate emozionala hitzaldiak. Zarautz\n15 urtarrila /10:00 am - 26 otsaila /10:00 am\nOngizate emozionala hitzaldiak. Donostia\n18 urtarrila /4:00 pm - 1 martxoa /4:00 pm\n24 urtarrila - 24 otsaila\n24 urtarrila /7:00 pm - 11 otsaila /7:00 pm\nBihotz Biriken Suspertzea eta Desfibrilagailua. Hondarribia\n12 otsaila /9:00 am - 6:30 pm\n14 otsaila /7:00 pm - 17 otsaila /7:00 pm\n28 otsaila /7:00 pm - 4 martxoa /7:00 pm\n6 martxoa /9:00 am - 27 martxoa /9:00 am


on October 7, 2006 at 12:27:34 pm\nHasieran saiatu nintzen izenburu bat asmatzen, ahalik eta ondoen definitzeko ikastaroa. Eta bururatu zitzaidan “Komunikazio eraginkorra Interneten”. Gogoan nuen zuek denok espezialitate desberdinekoak zaretela, baina gauza bat duzuela komuna: denak izango zarete komunikatzaileak. Eta erakutsi nahi nizuen hainbat programa erabiltzen, gero zuek hortik zehar zoaztenean, erabil ditzazuen zuen asmoetarako.\nAurrerago, baina, konturatu nintzen programa horiei ematen zaiela izen bat, nola edo hala definitzen dituena: Web 2.0. Horregatik, hemendik aurrera izen hori erabiliko dut ikastaro honetarako: Web bi puntu zero. Eta, nahi baduzue, lehen izenburua zena, Komunikazio eraginkorra Interneten, bihurtuko dugu azpititulu. Aurrera egin aurretik, baina, azaldu egin beharko dizuet zer esan nahi duen Web 2.0 horrek.\nEskolez gain, egun batean gonbidatu bat ekarriko dugu, Iban Arantzabal, Goienako Telematika zuzendaria eta ikus-entzunezko zuzendaria. Bera da, gainera, Sustatuko editorea.


Ikus-entzunezko Komunikazioa HUHEZIn - Debagoiena - Goiena.eus\nUsoa Agirre 2005-05-20 13:35\nMondragon Unibertsitatearen Humanitate eta Hezkuntza Zientzien Fakultateak karrera berri bat eskainiko du datorren ikasturtean hasita: Ikus-entzunezko Komunikazioa. Lau urtekoa da, eta emango da lehen mailatik hasita.\nGaur goizean Iñaxio Oliveri Mondragon Unibertsitateko errektoreak eta Juanjo Otaño Giza Zientzietako zuzendariak prentsaurrekoan aurkeztu dute Donostian HUHEZIk datorren ikasturtean emango duen karrera berria: Ikus-entzunezko komunikazioa.\nUnibertsitate Kontseiluak maiatzaren 11n onartu zion Mondragon Unibertsitateari Ikus-entzunezko Komunikazioa. Eta MUko agintariek adierazi dutenez, 2005-2006 ikasturtean bertan hasiko dira karrera berria irakasten Eskoriatzako fakultatean, lehen mailatik hasita.\nMondragon Unibertsitateak lizentzia berri hau abiatu du, besteak beste, hobeto erantzuteko gizarte modernoak komunikatzeko duen premiari. Horregatik, profesional polibalenteak sortu nahi ditu, jakingo dutenak mugitzen esparru zabaletan, prestatuak komunikatzeko plataforma desberdinetan, eta gai errealitatea ulertzeko. Labur esanda, profesional irekiak komunikazioaren esparru guztietara: ikus-entzunezkoak eta idatziak, enpresa komunikazioa, eta Internet.\nHUHEZIk prestatu nahi ditu komunikatzaileak, bereziki prestatuak ikus-entzunezko komunikazioan. Horrek eskatuko du lantzea komunikatzeko trebetasunak, nola kudeatu komunikazioa, eta prestakuntza tekniko sakona ikus-entzunezkoen alorrean. Gure ikasleak gai izango dira, hortaz, ikus-entzunezko produktuak sortzeko, eta unean-unean erabiltzeko euskarri egokia, inguruak zer premia dituen.\nLizentzia berriak honako lanbide hauek aurreikusten ditu ikus-entzunezko ikasleentzat:\nKomunikatzailea ikus-entzunezko hedabideetan, bai hedadura handiko irrati eta telebistetan, nola hedabide lokaletan.\nKomunikatzailea hedabide idatzietan, hedadura handiko prentsan, eta prentsa lokalean.\nSortzailea komunikazio ekoiztetxeetan, aprobetxaturik gaur egun dagoen eskari handia.\nKomunikazio kudeatzailea enpresan, barne komunikazioa eta kanpo komunikazioa antolatzen.\nKomunikazio kudeatzailea gizarte erakundeetan, barne eta kanpo komunikazioa antolatzen.\nEduki kudeatzailea Interneten.\nHumanitate eta Hezkuntza Zientzien Fakultatea ondo prestatuta dago lizentzia berria eskaintzeko, eta oinarri sendoak ditu berori berme osoz emateko:\nKonpromiso sendoa irakaskuntzarekin, 1976an hasi zena Irakasle Eskolarekin, eta pedagogia esperientzia Irakasle Ikasketak, Psikopedagogia eta Giza Zientziak irakasten.\nEsperientzia Giza Zientzien irakaskuntzan, horren bidez oinarri egokia ematen baitzaio ikasleari ulertzeko eta interpretatzeko bere ingurua.\nHarreman sakona enpresekin. Horiei esker, ikasleak egingo ditu praktikak eta karrera amaierako proiektuak enpresetan, eta esperientzia horrek izugarri balioko dio gero lana bilatzeko orduan.\nHedabide eta enpresa askoren lankidetza proiektu honetan parte hartzeko.\nMCC kooperatiba taldearen partaide izatea eta MCCren beraren konpromisoa karrera berriarekin\nUnibertsitate proiektua sendotzen\nTitulu honekin Mondragon Unibertsitateak 25 titulu eskaintzen ditu, gradukoak, ingeniaritzaren, enpresaren eta irakaskuntzaren esparruetan; 29 titulu graduatu ondokoak; eta 5 doktoretza.


Hilabeteko greba, gutxienez #Landeia — ELA Sindikatua\nHilabeteko greba, gutxienez #Landeia\nHilabeteko greba, gutxienez #Landeia Azaroaren 7tik abenduaren 5era greba egunak izango dira EAEko itunpeko irakaskuntzan; tarte horretan akordioa lortu ezean grebek eta mobilizazioek jarraituko dute https://www.ela.eus/eu/albisteak/hilabeteko-greba-gutxienez-landeia https://www.ela.eus/eu/albisteak/hilabeteko-greba-gutxienez-landeia/@@download/image/_DSC0054.JPG\nAzaroaren 7tik abenduaren 5era greba egunak izango dira EAEko itunpeko irakaskuntzan; tarte horretan akordioa lortu ezean grebek eta mobilizazioek jarraituko dute\n2019ko maiatzaren 9a. Aurreko ikasturteko hamargarren eta azken greba eguna Euskal Autonomia Erkidegoko Itunpeko Irakaskuntzan. Lanuzte eta mobilizazioek jarraipen oso zabala izan zuten kurtso osoan zehar, bai greben jarraipenari dagokionez eta bai antolatutako manifestazio eta bilkuretan.\n2019ko ekaianaren 13a. Mahai negoziatzailea. Aste luzez patronalaren inolako berririk izan gabe, Kristau Eskola eta AICE-IZEA inolako aurrerapausorik jasotzen ez duen proposamena aurkezten dute. Uztailean zehar mahai negoziatzaile bat deituko zuela aipatu zuen patronalak. Gezurra, deialdia ez baitzen egin.\n2019ko irailaren 10a. Hezkuntza Sailaren propaganda ekintza berria. Publikoki adierazten dute ikasturte honetarako itunpeko sarerako aurreikusten duten gastu aurreikuspenak gatazka bideratzen lagunduko dutela. Propaganda, edo gezurra: ez dago inolako diru sarrera gehigarririk aurreikusita.\n2019ko urriaren 15a. Patronalen zein Hezkuntza Sailaren arduragabekeria eta inmobilismoaren aurrean, eta gatazkarekin amaitzeko inolako mugimendurik egiten ez zutela ikusirik, ELA, Steilas, CCOO eta LAB sindikatuek –ordezkaritza sindikalaren %97ak– hilabeteko greba iragarri zuten: azaroaren 7tik abenduaren 5era. Denbora horretan hitzarmena berritzeko balioko duen akordioa lortu ezean, mobilizazioak are eta gehiago indartuko dira.\nHori da EAEko Itunpeko Irakaskuntzaren egungo egoera, labur azalduta. Noski, kontakizun honen kronograman askoz atzerago joan gintezke. Adibidez, 2009. urtera, garai hartan amaitu baitzen sektoreko lan baldintzak arautzen zituen hitzarmena. Edo 2017 urteko azarora. Kristau Eskolaren eta AICE-IZEA patronalen jarreraren aurrean sindikatuak mahaik altxatu beste biderik izan ez zuten unera. Edo azken bi ikasturte hauetan sakabanaturik egin diren 27 greba egun eta ehunka mobilizazioetara.\n“Gure proposamenak moderatuak dira”\nMiren Zubizarreta ELAk Itunpeko Irakaskuntzan duen arduraduna da. Miren Zubizarretak azpimarratzen duenez, bost hilabete igaro dira iragan ikasturteko azken greba eguna egin zenetik, eta tarte honetan patronalek ez dute inolako aurrerapauso edo mugimendurik egin. Gainera, hezkuntza sistemaren arduradun den Hezkuntza Sailaren jarrera ere salatzen du, ez baitute gatazka hau konpontzeko inolako urratsik eman.\n“Sektoreko langileok hamar urte daramatzagu Lan Hitzarmena berritu gabe. Hamaika bilera eta saiakeraren ostean 2017ko azaroan mahaitik altxatu beste aukerarik ez ziguten utzi. Denbora honetan, besteak beste 27 greba egun egin ditugu, bi ikasturtetan sakabanaturik. Hala ere, sektoreko patronalek ez dute langileen eskaerei erantzuteko eta gatazkari irtenbide bat bilatzeko inolako ahaleginik egin. Badakite zeintzuk diren gure aldarrikapenak, beti agertu gara negoziatzeko prest. Zintzoki aritu gara beti, eta uste dut gure eskaerak erabat neurtuak direla. Gainera, beti erakutsi dugu malgutasun handia gure planteamenduetan. Esaterako, adibide bat jartzearren, soldaten inguruko aldarrikapenetan hasieran proposamen bat egin genuen, eta gero hasierako proposamen horretatik nabarmen mugitu gara akordio bat lortzeko asmoz”.\nHau guztiagatik, Zubizarretak argi du langileek ez dutela mobilizaziora jotzeko beste biderik. “Patronala eta Hezkuntza Saila soilik mugitu dira, gutxi bada ere, mobilizazio dinamika indartu denean. Patronalak greba deialdiak ez negoziatzeko aitzakia gisa erabili izan ditu, ‘mehatxupean’ ez zutela negoziatuko argudiatuz. Bost hilabete pasa dira azken greba deialditik, eta mahai negoziatzailera ez dute inolako aurrerapausorik eraman euren proposamenean. Langileok akordio batetara heltzeko borondate irmoa dugu; zoritxarrez ez dut ikusten jarrera hori ez patronaletan ez eta Hezkuntza Sailean”.\n“Ardura patronalena eta Hezkuntza Sailarena da”\nZubizarretak ulertzen du familien ardura. Sindikatuek guraso elkarteekin biltzeko asmoa berretsi dute. “Guk argi utzi dugu biltzeko eta benetan negoziatzeko prest gaudela. Baina, bestaldean? Hona ez gara egun batetik bestera iritsi. Hamar urte daramatzagu hitzarmena berritu gabe”.\n“Gure lan baldintzen alde borrokan ari gara, noski, baina ez hori bakarrik, kalitatezko hezkuntza baten alde ere ari gara mobilizatzen. Lortzen ditugun hobekuntzak ikasleen eta hezkuntzaren mesedetan izango dira. Langileon aldarrikapenak bidezkoak eta zentzuzkoak dira. Bada garaia gatazkari amaiera emango dion akordio bat lortzeko. Sindikatuok prest gaude, deitu gaituzten bilera guztietara joan gara, askotan amarru hutsak zirela jakinda ere. Benetan hitz egin nahi badute, badakite non gauden”.\nHitzarmena berritzeko aldarrikapen nagusiak:\nEnpleguari eusteko hitzarmen bat sinatzea, eta itxi behar diren ikasgeletako langileak beste lanpostu batzuetara aldatzea.\nParekatzea DBH1eko eta DBH2ko irakasleen soldatak\nIrakasleei dagokienez, egiazki jartzea eskolak prestatzeko eta ikasleen jarraipena egiteko ordu osagarriak, eta jarduera ez-presentzialeko 70 ordu onartzea.\nLanaldia murriztea Administrazio eta Zerbitzuetako langileei\nLanbide Heziketa: lanaldiaren banaketa adostea\nHobetzea talde bereziki prekarizatuen eta feminizatuen lan-baldintzak:\nHezkuntza Laguntzako Espezialistak: irakaskuntzako jardueratzat jotzea haien lana, onartzea eskolak prestatzeko eta ikasleen jarraipena egiteko ordu osagarriak, lanaldiaren banaketa erregularra irailaren 1etik ekainaren 30era eta abar.\nHaur Hezkuntzako lehen zikloko langileak: irakaskuntzako jardueratzat jotzea haien lana, lanaldia murriztea, onartzea eskolak prestatzeko eta ikasleen jarraipena egiteko ordu osagarriak


Etorkizuna nanokableetan barrena | El Diario Vasco\nEtorkizuna nanokableetan barrena\nAurelio Mateo, ikerlari taldeko burua\nElektronikan aurrerapausoa ekarriko du zirkuitu elektronikoen miniaturizazioak\nEL DIARIO VASCO Domingo, 21 mayo 2017, 17:03\nTamaina txikiko gailu elektronikoen egungo eskariari erantzuteko, diseinuaren alorrean ikerketa norabide berriak beharrezkoak dira. Horregatik, Aurelio Mateo Alonso (UPV/EHUri atxikitako POLYMAT Bikaintasunezko Euskal Ikerketa Zentroko Ikerbasqueko ikertzailea) buru duen nanokableei buruzko ikerketa gaur argitaratu da Nature Communications aldizkari zientifiko ospetsuan.\nNanokable edo kable molekularren familia berri bat garatu dute Mateo Alonsoren gidaritzapean, elektronika molekularrari bide berriak eta aukera berriak irekitzeko asmoz. Ikerketa Nature Communications aldizkari zientifiko ospetsuan argitaratu da. Gero eta gailu elektroniko txikiagoen eskariak hartu duen goranzko bilakaeraren ondorioz, nahitaezkoa da ahalik eta osagairik txikienak dituzten zirkuituak sortzea, eta horretarako, hurbilketa berriak behar dira diseinuari dagokionez.\nHorren harira, elektronika molekularrak jakinmin bizia piztu du azken aldi honetan, izan ere, molekulak erabiliz zirkuitu elektronikoak fabrikatu ahal izango balira, horrek izugarri murriztuko luke zirkuituen tamaina. Nanokableak, zirkuitu horien barruan korrontea garraiatzeaz arduratzen diren neurri molekularreko hari eroaleak dira. Hortaz, kable hauen eraginkortasuna garrantzi goreneko erronka da. Izan ere, Aurelio Mateoren taldeak garatutako nanokable edo kable molekular familiaren berritasun nagusietako bat bere eraginkortasun-maila altuan datza, sekulako aurrerapausoa ekarriko baitu zirkuitu elektronikoen miniaturizazioan.\nLa araña Sombrero de Harry Potter lidera la clasificación de nuevas especies Radiografía del cerebro de los bilingües


Zikonia baten askapena. – Centro Martioda\nZikonia baten askapena.\nAbuztua 9an ertzaintzako patrulla batek Zikonia zuri(Ciconia Ciconia) baten txito hegalaria ekarri zigun Kanpezutik, badirudik egun pare batxuk zeramatela herritik ikusten gendeari hurbiltzen beldur handirik gabe.\nZentruan txekeoa egin ziotenean mokoa moztuta zeukala ikusi zuten, hori dela eta itxian hazita zegoela pentsatu zuten.\nHemen bere kabuz jaten ondo moldatzen zela ikusi genuen, eta bere jokaera, beste txito baino beldur gutxiago baitzigun ere, normala zen. Hau dela eta 28an askatu genuen Salburuan.\nPrevAnteriorHontz txikiak askatzen ditugu\nSiguienteSai arre bat askatu dugu.Next